Semarak Niaga komitmen kerajaan bantu perniagaan bangkit semula
Oleh LUQMAN RIDHWAN MOHAMED NOR

19 Februari 2022, 3:15 pm
PUTRAJAYA – Perdana Menteri, Datuk Seri Ismail Sabri Yaakob memaklumkan bahawa program Semarak Niaga Keluarga Malaysia (Semarak Niaga) merupakan komitmen kerajaan untuk membantu perniagaan bangkit semula.
Menurut beliau, program itu juga bermatlamat untuk membina keupayaan dan daya saing mereka berikutan pandemik Covid-19 terutamanya Perusahaan Mikro, Kecil dan Sederhana (PMKS).
Oleh itu, katanya, melalui Bajet 2022, sebanyak RM40 bilion telah diperuntukkan bagi tujuan ini yang merangkumi pelbagai bentuk pinjaman, termasuklah suntikan ekuiti.
“Inisiatif ini juga mencerminkan semangat Keluarga Malaysia, di mana seluruh komuniti usahawan, iaitu daripada perusahaan mikro hinggalah syarikat tersenarai awam boleh memohon.
“Akibat pandemik Covid-19, kita tahu yang paling terkesan adalah golongan PMKS. Mereka perlu dibantu, tidak kira dari segi skim pembiayaan seperti pinjaman langsung, mahupun geran padanan supaya keupayaan mereka untuk memulakan semula perniagaan bagi jangka masa panjang dapat dijamin.
“Di bawah Semarak Niaga, kita juga ada jaminan pembiayaan yang disediakan oleh Syarikat Jaminan Pembiayaan Perniagaan (SJPP) berjumlah RM22 bilion termasuk RM2 bilion khusus untuk Bumiputera,” katanya menerusi satu wawancara di sini hari ini.

Menurut Ismail Sabri, semua itu akan memudahkan PKS mendapat pembiayaan baharu yang sebelum ini sukar untuk diperolehi.
Menerusi Semarak Niaga juga, beliau memberitahu, kerajaan mahu memastikan negara berada dalam landasan pemulihan ekonomi yang kukuh.
Katanya, dengan ketidaktentuan ekonomi negara sejak pandemik Covid-19 melanda, kesannya masih dirasai oleh seluruh komuniti perniagaan. – KOSMO! ONLINE.


Libat urus semua pihak bagi laksana gaji minima
Oleh MOHD RASDAN AHMAD

19 Februari 2022, 2:46 pm
KUALA LUMPUR – Kerajaan mengambil kira pandangan semua pihak dan sedang laksanakan libat urus dengan semua pihak termasuk golongan majikan berhubung pelaksanaan gaji minimum RM1,500.
Perdana Menteri, Datuk Seri Ismail Sabri Yaakob berkata, Kementerian Sumber Manusia diminta untuk mengadakan perbincangan dengan pelbagai pihak bagi memastikan hasrat gaji minima itu dipersetujui melalui pertimbangan semua termasuk majikan dan pekerja.
Katanya, Kementerian Sumber Manusia telah memaklumkan pada Kabinet berhubung perkara berkenaan dalam Mesyuarat Jemaah Menteri minggu lalu.
“Dalam usaha bagi meningkatkan gaji minima, terdapat syarikat yang mampu dan ada juga syarikat khususnya skala kecil tidak mampu.
“Kita takut kalau tidak mampu, nanti retrenchment (berhentikan) pekerja, jadi akan tambah ‘number unemployment’ (pengangguran).
“Jadi sebab itu, kita minta Kementerian Sumber Manusia duduk berbincang dengan persatuan-persatuan, Cuepacs termasuk juga majikan-majikan lain,” katanya ketika ditemui selepas merasmikan Karnival Jamin Kerja Keluarga Malaysia 2022 di Pusat Konvensyen Kuala Lumpur hari ini.- KOSMO! ONLINE.


Ribut paling dahsyat landa Britain sejak 30 tahun
Oleh Kosmo

19 Februari 2022, 3:00 pm
LONDON – Gabungan dua ribut taufan Eunice dan Dudley di Britain telah meletakkan negara itu dalam keadaan berjaga-jaga bagi sebarang kemungkinan bencana banjir kilat, lapor akhbar The Sun UK, kelmarin.
Jabatan Meteorologi Britain (MET) telah mengeluarkan amaran bendera merah bermaksud membahayakan nyawa selepas hampir 90 peratus kawasan di negara itu bakal dibadai angin kencang.
Situasi ribut kencang yang sudah bermula semalam dengan kehadiran Ribut Dudley terlebih dahulu dan disusuli Ribut Eunice hari ini (Sabtu) dijangka akan berterusan hingga seminggu.
Menurut MET, ini merupakan insiden ribut paling buruk dalam sejarah negara sejak 30 tahun lalu dan sangat jarang berlaku.
“Ribut Eunice dan Dudley akan menghadirkan angin kencang yang sangat kuat maka, penduduk diminta berhati-hati dengan objek-objek yang diterbangkan bersamanya.
“Bagi kawasan timur situasi akan berangin dengan salji di kawasan yang lebih tinggi manakala di kawasan utara, angin akan bertiup sepanjang pagi,” demikian ciapan jabatan tersebut.

Sementara itu, Perdana Menteri Britain, Boris Johnson mengesahkan bahawa pasukan tentera kini dalam mod berjaga-jaga sebaik sahaja mesyuarat jawatankuasa penyelarasan tindakan badan kerajaan bagi krisis negara atau serantau (COBRA) selesai semalam.
Johnson berkata tentera darat bersiap sedia untuk membantu penduduk yang terjejas disebabkan kedua-dua ribut.
“Bagi mereka yang telah terjejas oleh Ribut Dudley dan Eunice, kerajaan akan menawarkan semua sokongan dan bantuan yang ada.
“Saya bersimpati kepada mereka yang berada di lokasi terputus bekalan elektrik. Kerajaan sedang bekerjasama dengan syarikat jana kuasa, pihak berkuasa tempatan untuk memulihkan keadaan dengan kadar segera,” kata Johnson.
Serangan Ribut Dudley malam kelmarin pada kelajuan 160 kilometer sejam (kmh) membuatkan kebanyakan rakyat Britain menyaksikan serpihan pelbagai objek bertaburan di halaman rumah mereka.
Namun ketibaan Ribut Eunice hari ini dijangka lebih dahsyat dengan peramal cuaca mengatakan ia boleh menjadi ribut paling kuat sejak 1990 apabila kelajuan angin mencecah 172 kmh. – Agensi


Hospital UCSI tawar PICKids di Negeri Sembilan
Oleh AFIFI HAFIZ MOHD NOR

19 Februari 2022, 3:21 pm
PORT DICKSON – Hospital UCSI menawarkan Program Imunisasi Covid-19 Kebangsaan Kanak-Kanak (PICKids) untuk rakyat di Negeri Sembilan bermula hari ini.
Menurut Pengarah Perubatannya, Prof. Dr. Amaluddin Ahmad, buat masa ini pihaknya menawarkan 500 dos seminggu untuk penerima.
Katanya, setiap penerima akan dipanggil janji temu melalui aplikasi MySejahtera.
“Setiap janji temu akan berlangsung pada hari Rabu, Sabtu dan Ahad pada setiap minggu bermula pukul 9 pagi hingga 5 petang.
“Hospital UCSI merupakan hospital swasta pertama yang menawarkan PICKids di Negeri Sembilan pada masa ini,” katanya. – KOSMO! ONLINE.


Amaran ribut petir di Johor, Sabah dan Sarawak
Oleh HARRITH HISHAM

19 Februari 2022, 2:49 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat serta angin kencang di negeri Johor, Sabah dan Sarawak petang ini.
MetMalaysia dalam satu kenyataan berkata, amaran dikeluarkan di Johor melibatkan Mersing dan Kota Tinggi sehingga pukul 4 petang.
“Sementara itu, di Sarawak membabitkan Kuching (Bau dan Kuching), Serian, Samarahan, Sri Aman, Betong, Sarikei (Pakan dan Julau), Sibu (Kanowit), Kapit, Miri (Subis, Beluru, Miri dan Marudi) dan Limbang.
“Manakala di Sabah melibatkan Pedalaman (Sipitang, Tenom, Kuala Penyu, Beaufort dan Tambunan), Pantai Barat (Papar, Putatan, Penampang, Kota Kinabalu dan Tuaran) dan Sandakan (Telupid, Kinabatangan dan Sandakan),” katanya.
Menurut MetMalaysia, dua negeri berkenaan dijangka mengalami keadaan cuaca buruk sehingga pukul 6 petang nanti. – KOSMO! ONLINE


Premis pelacuran diserbu, 13 individu ditahan
Oleh HARRITH HISHAM

19 Februari 2022, 2:59 pm
CHERAS – Polis menahan tujuh wanita warga asing dipercayai pelacur dan dua penjaga lelaki serta empat pelanggan dalam satu serbuan sebuah premis di Taman Miharja di sini, semalam.
Ketua Jabatan Siasatan Jenayah (JSJ) Kuala Lumpur, Senior Asisten Komisioner Habibi Majinji berkata, tangkapan pada pukul 8 malam itu dibuat susulan serbuan oleh Bahagian D7 Jabatan Siasatan Jenayah Ibu Pejabat Polis Kontinjen (IPK).
“Hasil pemeriksaan mendapati empat pelanggan lelaki tempatan, dua penjaga lelaki berbangsa cina dan tujuh wanita warga asing berada di dalam premis berkenaan.
“Polis turut merampas beberapa barang iaitu sebuah telefon bimbit, 19 keping keping kondom, empat helai tuala dan sekeping jadual kerja serta wang tunai berjumlah RM90,” katanya.
Menurut beliau, kes disiasat mengikut Sekyen 372B dan 373 Kanun Keseksaan kerana terbabit dalam aktiviti pelacuran serta Seksyen 6(1)(c) Akta Imigresen. – KOSMO! ONLINE


Peruntukan RM300 juta sambung projek Lebuh Raya Rakyat
Oleh ROSALWANI CHE SOH

19 Februari 2022, 2:42 pm
KOTA BHARU – Kerajaan meluluskan peruntukan sebanyak RM300 juta untuk projek penyambungan pembinaan Lebuh Raya Rakyat membabitkan jajaran 10 kilometer di Machang iaitu dari Bukit Tiu, Machang ke Kampung Berangan Mek Nab.
Menteri di Jabatan Perdana Menteri (Ekonomi) Datuk Seri Mustapa Mohamed berkata, peruntukan pakej itu telah diluluskan di bawah projek pembangunan Rancangan Malaysia Ke-12 (RMK-12) yang bermula pada April depan dan dijangka siap dalam tempoh 36 bulan iaitu pada April 2025.
Menurutnya, kerajaan bersetuju untuk menyiapkan jalan sepanjang 10 kilometer selepas perjumpaan dilakukan dengan pihak kerajaan negeri baru-baru ini.
“Sebelum ini, kerajaan negeri Kelantan telah menyiapkan sebanyak 35 peratus lebuh raya ini yang dipanggil Lebuh Raya Rakyat.
“Jadi, kerajaan akan mengambil alih termasuk tender dan akan memulakan projek berkenaan dengan kos yang ditetapkan dalam masa dua bulan ini,”katanya.
Beliau berkata demikian pada sidang akhbar selepas mengadakan lawatan di tapak projek Lebuh Raya Kota Bharu-Kuala Krai (KB-KK) di Kok Lanas di sini hari ini.

Projek Lebuh Raya KB-KK di Kok Lanas yang bersambung dengan projek Central Spine Road yang bermula di Kuala Krai itu, meliputi tujuh pakej dengan anggaran keseluruhan sebanyak RM2.7 bilion yang dijangka siap sepenuhnya pada tahun 2025.- KOSMO! ONLINE


Mayat mangsa lemas Sungai Dungun ditemui
Oleh NIK NUR IZZATUL HAZWANI NIK ADNAN

19 Februari 2022, 3:09 pm
DUNGUN – Pencarian seorang pemuda yang dikhuatiri lemas ketika mandi di Sungai Dungun, berhampiran Kampung Rajawali, di sini berakhir selepas mayatnya ditemui hari ini.
Ketua Polis Daerah Dungun, Superintendan Baharudin Abdullah berkata, mayat Ahmad Solihin Ishak, 22, ditemui kira-kira 700 meter dari lokasi terakhir dia ditemui pada pukul 9.25 pagi tadi.
“Pasukan mencari dan menyelamat mayat mangsa ditemui terapung berhampiran pam penyedut pasir berhampiran kira-kira 17 jam selepas dilaporkan hilang.
“Mayat mangsa kemudiannya dibawa ke Unit Forensik Hospital Dungun di sini untuk pengecaman ahli keluarga dan tindakan lanjut,” katanya ketika ditemui di lokasi kejadian di Kampung Rajawali di sini hari ini.
Dalam kejadian kira-kira 4 petang semalam, mangsa sempat memberitahu ahli keluarganya sebelum ke sungai berkenaan untuk mandi.
Keluarga mangsa membuat laporan polis kira-kira pukul 8 malam selepas mendapati mangsa tidak pulang ke rumahnya.

Berikutan itu, operasi mencari dan menyelamat dilakukan melibatkan kekuatan kira-kira 40 anggota daripada pelbagai agensi termasuk polis, bomba dan Angkatan Pertahanan Awam Malaysia. – KOSMO! ONLINE


Pembantu rumah Sarimah Ibrahim lari pukul 5 pagi
Oleh HARYATI KARIM

19 Februari 2022, 2:59 pm
PETALING JAYA – Pelakon dan pengacara, Che Puan Sarimah Ibrahim meluahkan rasa kecewa apabila pembantu rumah yang dilayan dengan baik telah melarikan diri pada pukul 5 pagi sekitar minggu lalu.
Menurut Sarimah, 44, sebagai majikan beliau melayan pembantu rumahnya dengan baik. Malah, beberapa hari sebelum kejadian tersebut, beliau sekeluarga turut meraikan ulang tahun kelahiran pembantu rumah berkenaan.
“Beberapa hari sebelum itu, dia (pembantu rumah) sangat gembira dan selalu tersenyum dengan kami. Kami nyanyikan lagu selamat hari lahir, beri hadiah dan pelbagai lagi. Kami juga solat dan selawat bersama-sama, dia bukan main baik dan solehah.
“Saya ‘husnuzon’, tapi di manakah pelindungan untuk majikan seperti kami. Perlu ada perubahan dalam perjanjian bersama agensi,” tulis Sarimah dalam Instagramnya semalam.
Memburukkan lagi keadaan, ketika kejadian pembantu rumahnya melarikan diri, pada masa yang sama, Sarimah telah dikejarkan ke kecemasan hospital kerana mengalami muntah yang teruk.
“Saya tidak memuat naik sebarang hantaran selama seminggu kerana minggu lalu cukup mencabar. Minggu lalu daripada dikejarkan ke kecemasan hospital kerana muntah yang teruk kepada kejutan pembantu rumah melarikan diri pada pukul 5 pagi.

“Saya dan keluarga masih dalam pemulihan cuba untuk kuat kembali. Alhamdulillah, Daddy (suami) turut sakit tetapi sudah bertambah baik,” tulis Sarimah lagi.
Dalam pada itu, Sarimah mendedahkan doktor mengesahkan beliau hanya menghidapi flu perut dan bukannya Covid-19.
“Saya telah membuat ujian calitan dan menurut doktor bukan Covid-19. Doktor mengatakan, hanya flu perut dan satu-satunya orang yang tidak sakit adalah orang yang melarikan diri itu,” tulis Sarimah.
Kejadian berkenaan benar-benar memberi pengajaran buat dirinya untuk tidak lagi mempercayai orang luar seratus peratus.
“Jangan sesekali pandang remeh terhadap kesihatan anda dan jangan percaya kepada orang luar selain keluarga seratus peratus,” kata Sarimah.
Dalam pada itu, menerusi ruangan komen, Sarimah bersyukur tiada kejadian lebih buruk berlaku kepadanya dan keluarga.
“Saya dengar cerita yang lebih teruk. Alhamdulillah tiada kejadian yang buruk berlaku dan kami berada dalam keadaan selamat,” tulisnya lagi.
Pelakon berdarah kacukan Melayu-Irish itu mendirikan rumah tangga dengan cucu Yang di-Pertuan Besar Negeri Sembilan ke-10, Tunku Nadzimuddin Tunku Mudzaffar atau Tunku Jamie, pada 2 April 2015.
Hasil perkahwinan, mereka dikurniakan seorang cahaya mata perempuan, Tunku Sofia Najihah yang kini berusia tiga tahun. – KOSMO! ONLINE


Minta tunggang motosikal sendiri sebelum maut
Oleh YATIMIN ABDULLAH

19 Februari 2022, 3:06 pm
PASIR MAS – Wanita sarat mengandung yang maut dalam kemalangan motosikal sehingga bayi lelakinya terkeluar daripada rahim di Kampung Banggol Stor, Repek di sini semalam meminta kebenaran suaminya untuk menunggang motosikal sendiri sebelum nahas.
Suami mangsa, Mohd. Khairi Hasbullah berkata, arwah, Nor Haliza Abdul Yazaib, 25, ada meminta kebenaran menunggang motosikal secara berasingan untuk ke kedai runcit.
Katanya, arwah meminta kebenaran itu kerana tidak selesa untuk duduk sebagai pembonceng ekoran perutnya ketika itu sudah sarat mengandung dan menunggu masa melahirkan anak keempat.
Bayi dalam kandungan Nor Haliza terkeluar daripada rahimnya selepas kemalangan di Kampung Banggol Stol Repek, Pasir Mas. FOTO MEDIA SOSIAL
“Setiap kali keluar, saya akan bawa arwah bersama tiga lagi anak berusia lapan hingga dua tahun dengan menaiki motosikal bersama-sama.
“Cuma semalam, arwah meminta untuk menunggang secara berasingan bersama anak kami Nurul Iman Maisara, 6. Jadi saya izinkan kerana jarak kedai runcit dengan rumah tidak jauh iaitu hanya tiga kilometer sahaja,” katanya ketika ditemui pemberita di rumahnya di Kampung Banggol di sini hari ini.
Berita berkaitan: Ibu sarat mengandung maut, anak terkeluar daripada rahim

Mohd. Khairi memberitahu, semasa tiba di lokasi kejadian, dia terkejut melihat sebuah motosikal ditunggang seorang lelaki dalam keadaan laju telah masuk ke laluan mereka.
Katanya, dia sempat mengelak, namun isterinya gagal berbuat demikian sebelum motosikal tersebut telah bertembung dengan Nor Haliza. – K! ONLINE


Industri perlu laksana strategi pengambilan pekerja
Oleh MOHD RASDAN AHMAD

19 Februari 2022, 2:26 pm
KUALA LUMPUR – Perdana Menteri, Datuk Seri Ismail Sabri Yaakob menyeru agar pihak industri melaksanakan strategi pengambilan pekerja yang lebih baik bagi mengurangkan jurang ketidakpadanan pekerjaan dengan kelayakan pencari kerja.
Beliau berkata, perkara itu mengambil kira perubahan sosial termasuk suasana pekerjaan yang lebih fleksibel agar padanan yang lebih baik dapat diwujudkan.
“Pihak majikan juga perlu lebih kreatif dalam memberi jaminan pekerjaan yang baik kepada para pekerja supaya mereka kekal bersama.
“Bagi mengurangkan jurang ketidakpadanan pekerjaan dengan kelayakan pencari kerja, saya menyeru pihak industri untuk melaksanakan strategi pengambilan pekerja yang lebih baik.
“Ia dengan mengambil kira perubahan sosial termasuk suasana pekerjaan yang lebih fleksibel agar padanan yang lebih baik dapat diwujudkan,” katanya ketika berucap dalam Karnival Jamin Kerja Keluarga Malaysia 2022 di Pusat Konvensyen Kuala Lumpur di sini hari ini.
Dalam pada itu, Ismail Sabri memaklumkan sebanyak RM1.1 bilion diperuntukkan melalui Bajet 2022 dengan sasaran 220,000 pelatih bagi meningkatkan kemahiran pekerjaaan.

Katanya, langkah itu dilaksanakan melalui pelbagai program latihan semula dan peningkatan kemahiran termasuk program place and train iaitu latihan dengan jaminan pekerjaan. – KOSMO! ONLINE.


Bantu wanita B40 jalani HPV untuk cegah kanser serviks
Oleh AIMUNI TUAN LAH

19 Februari 2022, 2:09 pm
GUA MUSANG – Kaedah pengujian alternatif, ujian Virus Papiloma Manusia (HPV) secara calitan menggunakan kit khas membantu wanita kumpulan B40 di negara ini melakukan pemeriksaan bagi mencegah kanser serviks atau pangkal rahim.
Pengerusi (Removing Obstacles to Cervical ScrEening) atau Yayasan Rose, Profesor Datuk Dr. Adeeba Kamarulzaman berkata, sehingga kini lebih 15,000 wanita di seluruh negara telah melakukan ujian itu secara percuma.
Beliau yang juga Anggota Majlis Sains Pertubuhan Kesihatan Sedunia (WHO) berkata, hasil daripada ujian saringan itu, tujuh peratus golongan wanita dikesan mempunyai kuman HPV dan lima orang lagi menghidapi kanser serviks telah menerima rawatan susulan.
“Berikutan itu, kami mengharapkan lebih ramai penglibatan daripada badan bukan kerajaan (NGO) untuk turut serta dalam program itu bagi membantu menghapuskan kanser ketiga yang paling banyak dihidapi wanita Malaysia.
“Malaysia merupakan salah satu negara di rantau ini yang memperluaskan vaksinasi HPV dalam kalangan kanak-kanak wanita berumur 13 tahun ke atas. Jadi, marilah kita bersama-sama membuat saringan awal agar dapat menghapuskan kanser serviks di negara ini,” katanya.- KOSMO! ONLINE


‘Juri main-main ini, markah tak kira pun’ – Erra Fazira
Oleh MOHD. HAIKAL ISA

19 Februari 2022, 2:02 pm
PETALING JAYA – Pelakon Erra Fazira mempertahankan penglibatan juri bukan ‘profesional’ dalam mana-mana pertandingan berbentuk hiburan atau realiti.
Erra atau nama sebenarnya, Fazira Wani Wan Chek, 48, memaklumkan, juri bukan profesional mewakili suara audiens dan memainkan peranan yang tidak kurang pentingnya dalam penjurian.
“Kadang-kadang, stesen televisyen mahukan dua orang juri profesional misalnya untuk pertandingan nyanyian. Yang tahu bab muzik dan segalanya.
“Satu atau seorang lagi yang mewakili suara orang ramai. Ada banyak kriteria yang mereka (penyiar) tetapkan. Mereka berlaku adil untuk pertama sekali, kualiti. Seperkara lagi, apa orang mahukan (elemen komersial).
“Dalam satu pertandingan, kalau semua juri serius sahaja, atmosfera (pertandingan) akan jadi sangat ‘stiff’ (tegang). Dan, tidak ada elemen komersial,” katanya kepada Kosmo! Online.
Ujar aktres yang disebut sebagai Primadona Filem Melayu itu lagi, dalam mengadili sesuatu pertandingan realiti, memang perlu ada elemen hiburan.

“Dalam pada memberi penjurian, perlu ada lawak dan ringannya. Bagi saya, tidak menjadi masalah soal budaya penjurian menggunakan khidmat juri bukan ‘profesional’.
“Pun begitu, yang lebih ditekankan dari sudut markah adalah daripada juri yang serius atau profesional.
“Yang (juri) macam main-main ini, kadang-kadang markah mereka tak kira pun,” katanya.
Sementara itu, Erra yang sudah hampir tiga dekad mewarnai industri hiburan tanah air memberi peringatan bahawa menjadi penghibur bukan sekadar tentang kualiti bakat semata-mata.
“Dari segi bakat pula, kalau hanya ada bakat sahaja, tapi tak tahu bagaimana nak jual diri dan macam mana nak meletakkan kedudukan apa semua, itu pun masalah juga.
“Jadi perlu ada keseimbangan dari segi bakat dan nilai komersial,” jelas Erra.
Sejak akhir-akhir ini, industri seni tanah air dilazimkan dengan penglibatan sama ada juri bukan profesional yang disifatkan tidak layak berada di posisi juri dan peserta tiada bakat seni demi urusan melariskan ‘rating’ stesen televisyen. – KOSMO! ONLINE


Pasukan wanita tersekat di separuh akhir BATC
Oleh MUHAMMAD HELMEE RAMLI

19 Februari 2022, 1:27 pm
HASRAT skuad badminton wanita negara untuk melangkah ke perlawanan akhir pada Kejohanan Badminton Berpasukan Asia (BATC) buat kali pertama lebur selepas tewas 0-3 kepada Korea Selatan sebentar tadi.
Pada aksi separuh akhir yang berlangsung di Pusat Konvensyen Setia City, Shah Alam, perseorangan wanita, S. Kisona tewas 16-21, 17-21 kepada Sim Yujin meskipun cuba melakar kebangkitan di set kedua.
Kemudian, Pearly Tan-Valeree Siow menggalas cabaran Malaysia untuk menyamakan kedudukan pada perlawanan kedua, namun turut kecewa apabila akur dengan kekalahan 15-21, 14-21 kepada Baek Ha-na-Seong Seung-yeon.
“Memang agak sukar pada perlawanan itu tadi kerana mereka menampilkan aksi lebih konsisten berbanding kami. Selain itu, kami juga ada melakukan beberapa kesilapan yang tidak sepatutnya.
“Gandingan kami hari ini juga tidak berapa menjadi kerana sering keliru dengan peranan masing-masing. Kami ragu-ragu mengenai giliran untuk membalas pukulan pemain lawan,” kata Pearly sejurus tamat perlawanna.
Pada perlawanan ketiga, perseorangan wanita remaja, Siti Nurshuhaini Azman menampilkan semangat juang tinggi apabila memaksa Lee Seo-yeon bermain sehingga ke set penentuan.

Bagaimanapun, hasrat untuk mengutip sekurang-kurangnya satu mata tidak terlaksana apabila Nurshuhaini tewas menerusi keputusan 11-21, 21-15, 13-21 dalam tempoh 44 minit. – KOSMO! ONLINE


Pemandu cedera langgar kerbau melintas
Oleh ZAKI SALLEH

19 Februari 2022, 2:20 pm
IPOH – Seorang pemandu van cedera apabila kenderaan dipandunya terlanggar seekor kerbau yang sedang melintas jalan dekat Kampung Rimbunan Kasih Kampung Gajah pagi tadi.
Jurucakap Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pada pukul 5.46 pagi.
Menurut kenyataan itu, sepasukan anggota bersama jentera dari Balai Bomba dan Penyelamat Kampung Gajah telah dikejarkan ke tempat kejadian untuk membantu.
“Kejadian melibatkan sebuah van jenis Toyota Hiace yang melanggar seekor kerbau sedang melintas jalan.
“Van dinaiki dua orang lelaki di mana pemandunya mengalami kecederaan kerana kami tersepit pada pedal klac manakala penumpang tidak cedera,” ujarnya
Kemalangan juga menyebabkan kerbau liar itu mati sebelum bangkai haiwan tersebut dialihkan.

Pihak bomba telah bertindak mengeluarkan mangsa menggunakan crowbar bagi mengumpil padel klac.
Mangsa seterusnya diserahkan kepada petugas kesihatan dan operasi yang diketuai PB Alim Bahari tamat sepenuhnya pada pukul 6.47 pagi. – KOSMO! ONLINE


Jokowi gesa warga emas segera ambil vaksin, dos penggalak
Oleh Kosmo

19 Februari 2022, 2:00 pm
JAKARTA – Presiden Indonesia, Joko Widodo (Jokowi) menggesa golongan warga emas untuk segera mendapat mendapatkan suntikan vaksin termasuk dos penggalak bagi menangani penularan Omicron, lapor laman Suara.com, semalam.
Menurut Jokowi, berdasarkan laporan yang baharu diterima, golongan yang mencatat kematian disebabkan varian Omicron paling tinggi di beberapa daerah adalah warga emas dan mereka yang belum divaksin penuh.
Oleh sebab itu, pemerintah daerah digesa meningkatkan usaha memujuk dan mengajak warga emas dan penduduk kawasan mereka untuk segera mendapatkan vaksin.
“Hampir 70 peratus kematian kini disumbang warga emas yang tidak divaksin dan mereka yang belum lengkap vaksinasi.
“Apa yang penting sekarang, warga emas perlu didahulukan kerana mereka paling terkesan dalam penularan Omicron,” tegasnya. – Agensi


Hanya kit RTK antigen murah yang kehabisan
Oleh MOHD AZLI ADLAN

19 Februari 2022, 2:05 pm
KUALA TERENGGANU – Isu kekurangan kit ujian pantas (RTK) antigen di pasaran pada waktu ini tidak menyeluruh dan hanya melibatkan lokasi tertentu.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, pemeriksaan mendapati masih terdapat kira-kira 18 juta set kit RTK antigen di pasaran pada waktu ini.
“Rakyat tidak perlu bimbang kerana bekalan kit RTK antigen masih mencukupi di pasaran. Pemeriksaan kita mendapati kebanyakan premis perniagaan yang kehabisan stok menjual kit tersebut dengan harga murah di bawah RM10.
“Isu bekalan tidak timbul di premis perniagaan yang menjualnya pada harga hampir sama dengan siling iaitu RM19.90,” katanya ketika meninjau program Jualan Keluarga Malaysia peringkat Manir di Batu Hampar, Manir di sini hari ini.
Kosmo! 16 Februari lalu melaporkan ramai peniaga terputus bekalan kit RTK antigen berikutan ia laku keras sejak seminggu lalu.
Difahamkan situasi itu berlaku disebabkan orang ramai terutama ibu bapa ‘memborong’ kit ujian Covid-19 berkenaan bagi memeriksa status kesihatan masing-masing sebelum bekerja dan ke sekolah ekoran kenaikan kes positif Covid-19 sejak akhir-akhir ini.

Dalam perkembangan sama, Rosol menasihatkan pengguna hanya membeli kit RTK antigen yang mempunyai label Pihak Berkuasa Peranti Perubatan (MDA) bagi memastikan ketulenannya.
Jelas beliau, ia bagi mengelakkan pengguna terbeli kit ujian Covid-19 tiruan seperti yang tular di media sosial baru-baru ini. – KOSMO! ONLINE


PRN Johor : Bagi peluang UMNO bertanding di DUN Pekan Nanas
Oleh MUHAMMAD ZIKRI

19 Februari 2022, 2:13 pm
PONTIAN – UMNO Bahagian Tanjung Piai perlu diberikan peluang untuk bertanding di kerusi Dewan Undangan Negeri (DUN) Pekan Nanas dalam Pilihan Raya Negeri (PRN) Johor 12 Mac depan.
Ketua UMNO Bahagian, Datuk Jefridin Atan berkata, walaupun kerusi tersebut merupakan kerusi tradisi MCA, namun tidak salah sekiranya peluang kepada diberikan kepada UMNO untuk bertanding pada kali ini.
Katanya, ini kerana calon daripada parti komponen (MCA) telah dua kali gagal untuk mempertahankan kerusi tersebut yang sebelum itu dikuasai oleh Barisan Nasional (BN).
Menurut beliau, dengan majoriti pengundi Melayu kira-kira 60 peratus di DUN Pekan Nanas, peluang seharusnya diberikan kepada situasi semasa dan tidak bergantung kepada kerusi ‘tradisi’ semata-mata.
“Memandangkan telah dua kali calon daripada parti komponen gagal mempertahankan DUN Pekan Nanas pada Pilihan Raya Ke 13 (PRU-13) dan PRU-14, wajarlah peluang diberikan kepada UMNO pada kali ini.
“Ini bukan soal tamak tetapi UMNO perlu diberikan kesempatan untuk membuktikan keupayaannya bagi mengambil alih kerusi DUN Pekan Nanas yang kini dikuasai oleh DAP,” katanya ketika ditemui selepas merasmikan Karnival D’ Kukup di Tanjung Piai, hari ini. -KOSMO! ONLINE


Covid-19: Ivermectin tak halang penyakit jadi teruk
Oleh SITI A'ISYAH SUKAIMI

19 Februari 2022, 2:17 pm
PUTRAJAYA – Percubaan secara rawak yang dijalankan menerusi kajian I-TECH menunjukkan, ivermectin tidak menghalang pesakit dengan Covid-19 daripada menjadi teruk.
Hasil tersebut diperolehi daripada kajian keberkesanan rawatan ivermectin mengenai perkembangan penyakit dalam kalangan pesakit dewasa dengan Covid-19 ringan hingga sederhana serta komorbid (kajian I-TECH).
Berdasarkan maklumat hasil kajian yang dipaparkan pada laman jamanetwork.com, percubaan secara rawak tersebut melibatkan 490 orang terdiri daripada 223 lelaki dan 267 wanita berusia 50 tahun ke atas dengan penyakit komorbid serta dijangkiti Covid-19 tahap ringan hingga sederhana.
Daripada jumlah 490 orang tersebut, seramai 241 orang diberi ivermectin secara harian untuk tempoh lima hari manakala, 249 orang pula diberikan rawatan standard tanpa penggunaan ivermectin.
Sepanjang lima hari pemberian ivermectin iaitu sewaktu minggu pertama penyakit Covid-19, ia tidak mengurangkan risiko mendapat penyakit teruk berbanding mereka yang menerima rawatan standard.
“Dalam percubaan klinikal ini, kami tidak menemui bukti berhubung ivermectin berkesan dalam mengurangkan risiko penyakit yang teruk.

“Penemuan kami konsisten dengan keputusan percubaan Ivercor-Covid-19 yang mendapati ivermectin tidak berkesan mengurangkan risiko kemasukan ke hospital,” menurut maklumat yang dipaparkan pada laman web tersebut. – KOSMO! ONLINE.


Tidak dapat tawaran kerja punca seorang lelaki diserang
Oleh HARRITH HISHAM

19 Februari 2022, 1:53 pm
AMPANG JAYA – Akibat marah tidak dapat tawaran kerja dipercayai punca seorang lelaki diserang oleh individu lain di sebuah bengkel kereta di Taman Perindustrian, Pandan Mewah di sini.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian itu berlaku kepada mangsa ketika berada di bengkelnya pada pukul 3.20 petang, semalam.
“Suspek yang merupakan seorang lelaki warganegara asing itu dipercayai telah memukul mangsa dengan menggunakan sebatang besi di bahagian kepala dan tangan.
“Suspek juga telah memecahkan tiga cermin kereta milik pelanggan yang berada di bengkel tersebut,” katanya dalam satu kenyataan hari ini.
Sementara itu, katanya, siasatan mendapati suspek telah beberapa kali datang ke bengkel untuk bekerja tetapi tidak diambil oleh mangsa.
Dalam pada itu, anggota polis Unit Kereta Peronda (MPV)  telah berjaya menangkap suspek serta merampas besi yang digunakan dalam kejadian.

“Suspek berumur 31 tahun, dipercayai seorang pemegang kad Suruhanjaya Tinggi Bangsa-Bangsa Bersatu Mengenai Pelarian(UNHCR). Permohonan reman telah dibenarkan selama empat hari bermula 19 Februari dan siasatan masih diteruskan.
“Kes telah disiasat dibawah seksyen 324 Kanun Keseksaan iaitu mendatangkan kecederaan,” ujarnya. KOSMO! ONLINE


Rangka manusia disyaki lelaki yang hilang sebulan lalu ditemukan
Oleh KHAIRULMIZAN YAHYA

20 Februari 2022, 11:02 pm
KUANTAN – Misteri kehilangan seorang lelaki yang dipercayai mengalami masalah mental sejak sebulan lalu bakal terungkai selepas penemuan rangka manusia di kawasan Bukit Pelindung di sini hari ini.
Ketua Polis Daerah Kuantan, Asisten Komisioner Wan Mohd Zahari Wan Busu berkata, rangka berkenaan ditemukan oleh pasukan mencari dan menyelamat yang digerakkan semula hari ini.
“Rangka berkenaan ditemukan kira-kira pukul 11.30 pagi terselit di celah batu kira-kira dua kilometer dari tempat beg sandang dan selipar milik mangsa yang dijumpai sebelum ini.
“Rangka manusia itu dihantar ke unit forensik Hospital Tengku Ampuan Afzan (HTAA) Kuantan untuk proses bedah siasat dan ujian asid deoksiribonukleik (DNA),”katanya di sini hari ini.
Pada 19 Januari lalu seorang lelaki berusia 41 tahun yang dipercayai mengalami masalah mental dilaporkan hilang di Bukit Pelindung selepas keluar dari rumahnya kira-kira pukul 6 pagi.
Laporan polis kemudiannya dibuat oleh keluarga mangsa pada 22 Januari lalu sebelum operasi pencarian melibatkan pelbagai agensi berkaitan dimulakan pada 23 Januari lalu. -Kosmo! Online.


87 individu langgar SOP dikompaun, tiga positif dadah
Oleh NOR AZIAH MAT NOH

20 Februari 2022, 8:33 pm
KUALA LUMPUR – Seramai 87 individu dikompaun kerana melanggar prosedur operasi standard (SOP) Fasa 4 Pelan Pemulihan Negara (PPN) dalam serbuan sebuah pusat hiburan di Jalan Puncak, di sini awal pagi hari ini.
Ketua Polis Daerah Dang Wangi, Asisten Komisioner Noor Dellhan Yahaya berkata, serbuan itu dijalankan sepasukan polis dari Bahagian Siasatan Jenayah Narkotik (BSJN) Dang Wangi pada pukul 1.45 pagi.
“Dalam serbuan itu, kita telah menjalankan saringan air kencing terhadap 87 pengunjung premis tersebut yang mana tiga pengunjung warga asing didapati positif dadah jenis THC dan methamphetamine.
“Kesemua individu yang positif dadah telah direman selama dua hari bermula hari ini bagi siasatan lanjut,” katanya dalam satu kenyataan hari ini.
Tambah Noor Dellhan, pihaknya turut mengeluarkan kompaun sebanyak RM1,000 terhadap kesemua pengunjung melibatkan 31 lelaki dan 56 wanita termasuk 25 warga asing.
“Kita telah mengeluarkan kompaun sebanyak RM1,000 bagi setiap individu menjadikan jumlah keseluruhan kompaun bernilai RM87,000.

“Orang ramai diminta agar tidak terlibat dengan sebarang aktiviti pengedaran atau penagihan dadah serta mematuhi peraturan SOP PPN,” ujarnya. – KOSMO! ONLINE.


Ibu tunggal antara tiga ditahan edar heroin
Oleh NOR AZIAH MAT NOH

20 Februari 2022, 11:27 pm
KUALA LUMPUR – Tidak serik menjadi dalang sindiket pengedaran dadah, dua lelaki termasuk seorang ibu tunggal ditahan polis dalam serbuan dekat Maluri, Cheras di sini kelmarin.
Timbalan Ketua Jabatan Siasatan Jenayah Narkotik (JSJN) Kuala Lumpur, Superintendan Mohd. Shokri Abdullah berkata, serbuan itu dijalankan pasukan daripada Bahagian Siasatan Jenayah Narkotik Kuala Lumpur pada pukul 9.25 pagi.
“Hasil serbuan kenderaan salah seorang suspek, kita menahan dua lelaki dan seorang wanita berusia lingkungan 26 hingga 41 tahun bersama 10 bungkusan dadah jenis heroin di dalam sebuah beg galas.
“Kesemua suspek itu telah beberapa kali ditangkap berhubung kes dadah dan hasil ujian air kencing mendapati kedua-dua suspek lelaki positif dadah jenis methamphetamine,” ujarnya dalam satu kenyataan hari ini.
Tambah beliau, sindiket terbabit dipercayai mengedar dadah jenis heroin untuk pasaran di sekitar Lembah Klang dan pihaknya yakin suspek mendapatkan bekalan dadah dari negeri di Utara Semenanjung.
“Selain itu, kita juga turut merampas heroin seberat 4.53 kilogram(kg) bernilai RM61,231 dan wang tunai berjumlah RM671 menjadikan nilai keseluruhan rampasan RM61,902.

“Kesemua suspek telah ditahan reman antara lima hingga tujuh hari bermula semalam dan kes disiasat di bawah Seksyen 39(B) Akta Dadah Berbahaya 1952,” katanya. – KOSMO! ONLINE.


Golf R MK8 bermula RM356,412
Oleh AFIFI HAFIZ MOHD NOR

20 Februari 2022, 10:54 pm
SEPANG – Volkswagen Passenger Cars Malaysia (VPCM) melancarkan Golf R MK 8 untuk pasaran domestik baru-baru ini, pada harga bermula RM356,412.85.
Menurut Pengarah Urusan VPCM, Erik Winter, kehadiran Golf R serba baharu itu dijangka bakal memberi impak signifikan pada pasaran automotif tempatan, memandangkan generasi kelapan R itu telah melangkaui had yang boleh diberikan oleh sebuah model Golf sebelum ini.
Katanya, pihaknya berbesar hati untuk memperkenalkan model luar biasa itu di sini dan yakin ia akan dapat melangkaui apa jua ekspektasi peminatnya.
“Jentera ini hadir dalam tiga warna iaitu warna signatur Lapiz Blue (biru), Deep Black (hitam) dan Pure White (putih).
“Golf R serba baharu adalah model import (CBU) dan ia hadir bersama penyelenggaraan percuma selama tiga tahun, selain jaminan tanpa had perbatuan dan bantuan tepi jalan selama lima tahun,” katanya dalam rakaman ucapannya di majlis pelancaran Volkswagen Golf generasi kelapan di Litar Antarabangsa Sepang.
Turut di lancarkan pada majlis itu ialah model Golf varian GTI dan R Line.

Model terbaharu Golf R didatangkan dalam unit terhad buat pasaran tempatan.
Tambah Winter, unit Golf R adalah terhad untuk sebarang tempahan boleh dibuat di mana-mana pengedar sah Volkswagen di seluruh negara atau di eshowroom.volkswagen.com.my.
“Reka bentuk Golf R serba baharu yang sporty seakan-akan menyembunyikan prestasi sebenarnya dan disamping emblem R, karekteristik R yang lain menjadikannya lebih tersendiri.
“Antaranya rekaan bampar dan corong pengambilan udara, peresap udara baharu yang dipadankan bersama sepasang ekzos pada bahagian kiri dan kanan serta rim aloi jenis Adelaide bersaiz 19 inci yang melengkapkan lagi profil hot hatch ini,” ujarnya. – KOSMO! ONLINE


Lelaki buta jatuh longkang setinggi 22 kaki
Oleh NOR AZIAH MAT NOH

20 Februari 2022, 11:16 pm
KUALA LUMPUR – Seorang lelaki buta terjatuh ke dalam longkang besar setinggi 22 kaki sebelum berjaya diselamatkan Jabatan Bomba dan Penyelamat Malaysia (JBPM) di bawah Jambatan Saloma, di sini hari ini.
Pusat Gerakan Bomba Kuala Lumpur dalam satu kenyataan hari ini berkata, pihaknya menerima panggilan kecemasan berhubung kejadian terbabit pada pukul 4.27 petang.
“Seramai 13 anggota dari Balai Bomba dan Penyelamat (BBP) Titiwangsa dan BBP Jalan Tun Razak dikejarkan ke lokasi kejadian.
“Setibanya bomba di lokasi menemui seorang lelaki berusia 46 tahun yang mempunyai masalah penglihatan terbatas berada di tebing longkang besar terbabit,” katanya.
Susulan itu, anggota bomba bertindak menjalankan operasi menaikkan mangsa dan lelaki tersebut berjaya diselamatkan pada pukul 5.06 petang.
Katanya, mangsa yang mengalami kecederaan pada bahu, kaki dan tangan diserahkan kepada pasukan paramedik Hospital Kuala Lumpur (HKL) untuk rawatan lanjut. – KOSMO! ONLINE.


Pihak berkuasa buru beruang 200 kg pecah masuk rumah
Oleh Kosmo

20 Februari 2022, 9:00 pm
SOUTH LAKE TAHOE, CALIFORNIA – Seekor beruang hitam menjadi buruan pihak berkuasa hidupan liar di California selepas dilaporkan melakukan kerosakan ke atas 33 buah hartanah dan memecah masuk 28 kediaman, lapor stesen penyiaran CNN semalam.
Dalam tempoh tujuh bulan, haiwan seberat 227 kilogram itu sering dilihat berkeliaran di komuniti Tahoe Keys di South Lake Tahoe.
Menurut Jabatan Ikan dan Hidupan Liar California (CDFW), meskipun memecah masuk dan merosakkan hartanah, tiada sebarang laporan mengenai serangan ke atas manusia atau haiwan peliharaan setakat ini.
Polis bagaimanapun menerima lebih 100 aduan daripada individu yang melaporkan mengenai beruang tersebut.
Jurucakap CDFW, Peter Tira berkata, jabatan itu telah menjejaki beberapa insiden melibatkan haiwan tersebut sejak musim bunga tahun lepas.
“Kebanyakan insiden berlaku ketika musim panas dan luruh tahun lepas apabila beruang itu mengalami keadaan hyperphagia. Keadaan itu menyebabkan haiwan tersebut keluar mencari makan bagi menambah kalori untuk bertahan ketika musim sejuk,” kata Tira.

Menurut Perkhidmatan Taman Nasional Amerika Syarikat, hyperphagia akan menyebabkan beruang makan dan minum tanpa henti sebagai persediaan untuk berhibernasi.
CDFW berkata, selain menjadi tidak takutkan manusia, beruang akan mengaitkan manusia dengan akses kepada makanan yang banyak. – AGENSI


2 tekong darat dicekup angkut 24 PATI Myanmar guna MPV sewa
Oleh MUHAMMAD AYMAN GHAFFA

20 Februari 2022, 9:03 pm
TANAH MERAH – Dua tekong darat dicekup selepas dipercayai mengangkut 24 orang pendatang asing tanpa izin (PATI) menggunakan dua buah kenderaan pelbagai guna (MPV) sewa di tepi Jalan Kampung Batu 4, di sini hari ini.
Dalam tangkapan kira-kira pukul 10 pagi itu, dua daripada 24 PATI yang terdiri daripada 12 lelaki termasuk seorang kanak-kanak dan 12 wanita yang ditahan didapati positif Covid-19.
Ketua Polis Daerah Tanah Merah, Deputi Superintendan Zainuddin Md. Yusuf berkata, lelaki berusia 40 dan 49 tahun itu ditahan semasa kedua-dua suspek masing-masing sedang memandu MPV jenis Hyundai Starex dan Toyota Vellfire.
Menurutnya, pemeriksaan di dalam Hyundai Starex telah membawa kepada penemuan seramai 13 warganegara Myanmar manakala 11 lagi PATI berada di dalam Toyota Vellfire dengan kesemuanya tiada sebarang dokumen perjalanan yang sah.
“Berdasarkan pemeriksaan, kesemua PATI berusia dalam lingkungan 15 hingga 41 tahun manakala seorang kanak-kanak itu pula berusia tiga tahun.
“Siasatan awal terhadap pemandu kedua-dua MPV itu mendapati, mereka mengambil kesemua PATI di Kampung Wakaf Simen, Nibong di sini dan akan dihantar ke Kepong, Kuala Lumpur,” katanya dalam satu kenyataan di sini hari ini.

Menurut Zainuddin, berdasarkan soal siasat terhadap kesemua PATI, mereka dipercayai masuk ke negara ini secara haram untuk bekerja di ibu negara.
Ujarnya, selain itu, kedua-dua tekong darat itu juga mengaku mereka menyewa dua buah MPV tersebut dan menerima upah sebanyak RM1,500 untuk membawa kesemua PATI dari Kelantan ke Kepong.
“Selain tangkapan 24 PATI, polis turut merampas kedua-dua buah MPV dan empat buah telefon bimbit untuk siasatan lanjut.
“Kedua-dua suspek dan PATI yang ditahan itu kini ditahan reman di lokap Ibu Pejabat Polis Daerah Tanah Merah. Dua PATI yang positif Covid-19 juga direman, namun mereka diletakkan di lokap berasingan,” katanya.
Tambah Zainuddin, kedua-dua pemandu MPV disiasat mengikut Seksyen 26J Akta Antipemerdagangan Orang dan Antipenyeludupan Migran (Atipsom) manakala semua PATI disiasat mengikut Seksyen 6(1)(C) Akta Imigresen 1959/1963.


65 suspek diberkas, 25 kes pecah rumah selesai
Oleh DIYANATUL ATIQAH ZAKARYA

20 Februari 2022, 8:59 pm
MELAKA – Seramai 65 individu diberkas polis selepas dipercayai terlibat dalam pelbagai kesalahan jenayah termasuk kes pemerdagangan bayi dan pecah rumah sepanjang musim perayaan Tahun Baharu Cina baru-baru ini.
Ketua Polis Daerah Melaka Tengah, Asisten Komisioner Christopher Patit berkata, kesemua suspek berusia 18 hingga 79 tahun itu ditangkap dalam Op TBC sejak 25 Januari sehingga Rabu lalu.
“Dalam operasi yang dijalankan sepanjang 23 hari itu, kita berjaya memberkas 65 individu iaitu 54 lelaki dan 11 wanita dipercayai terlibat dalam pelbagai kesalahan jenayah.
“Dua daripadanya dipercayai terlibat dalam kes pemerdagangan bayi, kes pecah rumah dan curi (10), kes kongsi gelap (12), kes mencederakan (satu), menjalankan perjudian (21) dan kesalahan Imigresen (lima),” katanya.
Tambahnya, seramai 10 suspek turut ditangkap di bawah Akta Pencegahan Jenayah (POCA), satu kes rokok seludup serta lain-lain kesalahan.
Mengulas lanjut beliau berkata, hasil tangkapan itu, pihak polis berjaya menyelesaikan 25 kes pecah rumah dan samun yang dilaporkan sepanjang perayaan Tahun Baharu Cina.

“Kita percaya dengan tangkapan 10 suspek, sebanyak 25 kes pecah rumah dan curi yang dilaporkan sepanjang Tahun Baharu Cina berjaya diselesaikan.
“Suspek yang ditahan akan disiasat mengikut seksyen jenayah masing-masing dan polis akan terus komited menjalankan operasi bagi membanteras jenayah terutama pada musim perayaan,” katanya. – Kosmo! Online.


Wira Oren bantu cari dompet berisi barang kemas dalam timbunan sampah
Oleh Kosmo

20 Februari 2022, 9:37 pm
SEBERANG PERAI – Seorang wanita di Tasek Gelugor di sini yang terbuang barang kemas miliknya ke dalam tong sampah sebelum diangkut lori sampah menarik nafas lega apabila ia ditemui semula hari ini.
Menurut perkongsian pengguna laman sosial Facebook, Yaya Ismail, dia secara tidak sengaja terbuang dompet berisi barang kemas ke dalam tong sampah sebelum menyedarinya kira-kira pukul 9 pagi.
Menurut wanita itu, dia meminta bantuan individu dipanggil abang untuk mencari lori sampah Majlis Bandaraya Seberang Perai (MBSP) yang telah mengambil sampah kira-kira pukul 7.45 pagi sebelum mendapat persetujuan pihak berkenaan mencari barang kemas tersebut.
“Terdetik di hati andai kata jumpa emas ni memang nak bagi depa (mereka) saguhati dan andai kata tak jumpa pun nak bagi juga sebab bukan mudah depa nak cari dalam sampah yang banyak tu.
“Akhirnya keluar satu ayat, tak apalah saya reda mungkin bukan rezeki saya sebab tak mahu susahkan mereka mencari dalam lori padat (sampah) tu,” tulis wanita tersebut.
Menurutnya, pekerja yang dikenali Wira Oren itu bersetuju untuk membantunya dan meminta untuk pergi ke depo sampah di Tasek Gelugor untuk bersama-sama mencari barang kemas berkenaan.

“Yaya memang tak pi (pergi) dan kebetulan abang ada pergi tengok rumah di sana dan dia sama-sama mencari bersama pasukan MBSP.
“Kira-kira pukul 1.30 abang buat panggilan video memaklumkan barang kemas di dalam dompet ditemui di dalam plastik hitam,” katanya yang menarik nafas lega sehingga mengalirkan air mata.
Sementara itu, wanita berkenaan turut menzahirkan penghargaan kepada kira-kira sepuluh Wira Oren yang membantunya dalam usaha mencari barang berharga itu.
Bagaimanapun dia tidak memaklumkan nilai barang kemas tersebut. – KOSMO! ONLINE.


Ratu Elizabeth ll sah positif Covid-19
Oleh KOSMO!

20 Februari 2022, 9:37 pm
LONDON – Pemerintah Britain, Ratu Elizabeth II disahkan positif Covid-19, lapor stesen penyiaran CNN, hari ini.
Kenyataan itu dikeluarkan oleh Istana Buckingham selepas dua minggu mengunci mulut mengenai keadaan kesihatan ratu berusia 95 tahun itu.
“Buat masa ini, baginda hanya mengalami simptom ringan seperti selesema dan akan terus dipantau oleh pasukan perubatan diraja.
“Baginda dijangka akan meneruskan tugasan diraja dalam skala ringan pada minggu-minggu akan datang,” demikian menurut kenyataan istana.
Jangkitan Ratu Elizabeth dipercayai adalah daripada anakandanya, Putera Charles yang disahkan positif 10 hari lalu diikuti isterinya, Camilla tiga hari kemudian.  – Agensi


Hampir seluruh negara dijangka alami cuaca buruk
Oleh FITRI HAZIM

20 Februari 2022, 5:44 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat dan ribut petir di seluruh negara kecuali negeri Terengganu yang dijangka akan berlaku sehingga pukul 9 malam ini.
MetMalaysia dalam kenyataan di Facebooknya berkata, penduduk di seluruh kawasan terlibat dinasihatkan untuk terus berhati-hati dan mengambil langkah berjaga-jaga ekoran amaran ribut petir pada malam ini.
“Di Perlis, Pahang, Selangor, Kuala Lumpur, Putrajaya, Melaka dan Labuan kesemua kawasan di negeri itu bakal alami ribut petir serta hujan lebat.
“Di Kedah kawasan pula yang terlibat adalah Kubang Pasu, Padang Terap, Sik dan Baling.
“Sementara itu, amaran sama turut dikeluarkan di kawasan Larut, Matang dan Selama, Hulu Perak, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Mualim di negeri Perak,” kata kenyataan itu.
Tambah kenyataan itu, kawasan yang dijangka dilanda ribut petir di Kelantan adalah di Gua Musang manakala di Negeri Sembilan pula, kawasan terlibat adalah di Jelebu, Seremban, Port Dickson dan Rembau.

“Keadaan cuaca buruk juga diramalkan berlaku di negeri Johor melibatkan kawasan di Segamat, Batu Pahat, Kluang, Mersing, Pontian, Kulai, Kota Tinggi dan Johor Bahru manakala di Sarawak, melibatkan kawasan di Limbang,” ujarnya.
Manakala bagi Sabah kawasan terlibat Pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat (Papar, Putatan, Penampang, Kota Kinabalu, Tuaran dan Kota Belud) dan Kudat (Kota Marudu).
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – KOSMO! ONLINE.


Suami tendang isteri selepas kantoi ‘dating’ dengan kekasih gelap
Oleh KOSMO!

20 Februari 2022, 7:30 pm
JAKARTA – Sebuah klip video yang memaparkan pergaduhan antara sepasang suami isteri menjadi tular di media sosial Indonesia kerana insiden tersebut bertukar menjadi serius, lapor laman Berita Hits semalam.
Berdasarkan video yang dikongsikan di laman Instagram, kelihatan sepasang kekasih pada awalnya sedang berjalan di sebuah lorong sempit antara dua buah rumah.
Seorang wanita kemudian dilihat datang dari arah belakang, yang dipercayai merupakan isteri kepada lelaki berkenaan.
Meskipun dihalang oleh beberapa orang, namun si isteri nekad untuk berdepan dengan si suami serta kekasih gelapnya, lantas pertengkaran mula berlaku.
Apabila menyedari kata-katanya tidak dihiraukan, si isteri lantas mencapai sebuah bekas kaca yang ada di hadapan salah sebuah rumah di situ, lalu cuba melempar ke arah suaminya.
Lelaki tersebut cuba menghalang tindakan isterinya lantas bertindak menendang wanita itu.

Kedua-dua mereka kemudiannya bergaduh dan wanita itu berkali-kali memukul bekas kaca ke atas badan suaminya. Dalam masa sama, lelaki berkenaan menendang isterinya berkali-kali tanpa belas kasihan.
Tidak lama selepas itu, si suami dilihat berlalu dari situ dan bersiap sedia untuk menghidupkan enjin sebuah motosikal sebelum si isteri mula bertengkar dengan teman wanitanya.
Pergaduhan kedua-dua wanita itu kemudian dileraikan oleh lelaki tersebut sebelum dia berlalu pergi  meninggalkan si isteri dengan menaiki motosikal bersama kekasih gelapnya.
Insiden tersebut dirakam berlaku di hadapan beberapa penduduk setempat yang hanya memerhatikan tanpa cuba meleraikan pergaduhan. – AGENSI


Khairy perjelas isu Kelantan sebagai tuan rumah Sukma
Oleh MOHD. HUSNI MOHD. NOOR

20 Februari 2022, 5:39 pm
PUTRAJAYA – Kelantan tidak pernah sesekali dianaktirikan dalam pemilihan sebagai penganjur Sukan Malaysia (Sukma).
Itu jelas Menteri Kesihatan, Khairy Jamaluddin Abu Bakar menerusi satu hantaran di laman Facebook beliau hari ini.
Khairy Jamaluddin yang juga bekas Menteri Belia dan Sukan bagi tempoh 2013 hingga 2018, tampil menjelaskan perkara sebenar berhubung dakwaan dikeluarkan Ahli Parlimen Muar, Syed Saddiq Syed Abdul Rahman.
Ahli Parlimen Rembau itu berkata, kenyataan dibuat Syed Saddiq itu seolah-olah menggambarkan menteri-menteri sebelumnya menafikan hak negeri berkenaan.
“Sewaktu saya menyandang portfolio itu, Kelantan pernah ditawarkan menjadi penganjur temasya itu melalui beberapa Mesyuarat Jawatankuasa Tertinggi Sukma selepas Sukma Perlis 2014.
“Mengikut penggiliran negeri-negeri penganjur, selepas Sukma Sarawak 2016, hak penggiliran penganjuran akan kembali ke negeri-negeri di Pantai Timur Semenanjung Malaysia dan Kelantan yang belum pernah menganjurkan Sukan Malaysia.

“Namun, kerajaan Kelantan ketika itu tidak bersedia untuk menganjurkannya atas beberapa kekangan,” katanya.
Ujar beliau, ketika umumkan tuan rumah Sukma 2018 (Perak) dan Sukma 2020 (Johor), Kelantan turut dipertimbangkan untuk menjadi tuan rumah Sukma 2022.
Khairy Jamaluddin berkata, beliau menegaskan bahawa tiada satu negeri pun yang dianaktirikan sewaktu beliau menerajui KBS dalam apa-apa hal sekalipun.
“Pemilihan ini dibuat secara saksama melalui Mesyuarat Jawatankuasa Tertinggi Sukma yang dianggotai oleh 14 Exco Belia dan Sukan Negeri serta tertakluk kepada kesanggupan dan kesediaan negeri yang dipilih,” katanya.
Sebelum ini, Syed Saddiq menerusi akaun rasmi TikTok mendakwa, beliau mengembalikan semula hak penganjuran Sukma kepada Kelantan sekali gus menggambarkan seolah-olah Menteri sebelumnya menafikan hak tersebut.- KOSMO! ONLINE


Polis cari dua remaja berlumba, saksi nahas wanita sarat mengandung maut
Oleh ROSALWANI CHE SOH

20 Februari 2022, 7:34 pm
KOTA BHARU – Polis sedang mengesan dua remaja yang dipercayai berlumba dengan seorang penunggang motosikal yang maut selepas merempuh wanita sarat mengandung sehingga bayi lelakinya terkeluar daripada rahim di Kampung Banggol Stor, Pasir Mas kelmarin.
Ketua Polis Kelantan, Datuk Shafien Mamat berkata, berdasarkan siasatan, Muhamad Shakim Mohd. Zaki,18, yang menunggang motosikal jenis Yamaha Y15 dipercayai sedang berlumba dengan dua buah motosikal lain di kawasan itu.
“Sehubungan dengan itu, kita meminta saksi kejadian terutamanya dua rakan Muhammad Shakim agar tampil membantu siasatan.
“Berdasarkan maklumat, Muhammad Shakim merupakan pelajar tingkatan lima di sebuah sekolah di daerah Pasir Mas,” katanya.
Beliau berkata demikian semasa hadir pada Majlis Penutup Kejohanan Karnival Sukan (Dart, Catur, Karom dan e-Sukan) Piala Ketua Polis Negara di Dewan Pasukan Batalion Gerakan Am 8, Pengkalan Chepa di sini hari ini.
Majlis itu dirasmikan oleh Pengarah Jabatan Pengurusan Bukit Aman, Datuk Zaini Jass.

Mengulas lanjut, Shafien memberitahu, pihaknya juga telah mengarahkan Ketua Jabatan Siasatan Trafik Kelantan untuk memantau kawasan yang sering dijadikan tempat berlumba haram di seluruh daerah.
Ujarnya, mengikut laporan yang diterimanya, kawasan kemalangan itu sebenarnya bukan kawasan berlumba dan merupakan jalan kampung.
“Kumpulan remaja itu dipercayai mengambil kesempatan menjadikan tempat itu kawasan berlumba ketika cuti hujung minggu,” katanya.
Kosmo! hari ini melaporkan, Nor Haliza Abdul Yazaib, 25, yang sarat mengandung maut dalam kemalangan dua motosikal sehingga bayi lelakinya terkeluar daripada rahim di sini kelmarin.
Dalam kejadian pukul 7 petang itu, mangsa meninggal dunia di lokasi kejadian manakala bayinya maut semasa menerima rawatan di Hospital Pasir Mas.
Nahas itu turut mengorbankan Muhamad Shakim selepas motosikal yang ditunggang remaja berkenaan bertembung dengan motosikal mangsa. – Kosmo! Online.


Jangan kecam pelakon, mereka hanya dibayar – Caprice
Oleh NUR EMIRA SAIZALI

20 Februari 2022, 6:18 pm
PETALING JAYA – Hanya kerana sebuah adegan, drama Love in Lockdown menjadi bahan bualan dan kecaman netizen dalam media sosial sejak beberapa hari lalu.
Semuanya gara-gara sebuah babak dalam kereta memaparkan pelakon utamanya, Siti Saleha dan Shah Iskandar yang dilihat sedang mengemaskan diri dan pakaian masing-masing.
Turut memberi pandangan mengenai adegan yang disamakan seperti soft porn tersebut, penyanyi sensasi Caprice berpendapat netizen tidak seharusnya mengecam para pelakon sebaliknya pengarah yang perlu dipersoalkan.
“Buat apa dalam kereta? Netizen kecam babak Siti Saleha dan Shah Iskandar. Pertama sekali tidak adil jika hendak mengecam dan menghentam pelakon terlibat.
“Mereka semua dibayar untuk melakonkan babak tersebut dan hanya ikut skrip. Anda semua sepatutnya marah kepada pengarah drama tersebut,” katanya dalam sebuah hantaran Instagram.
Seperti ingin menjernihkan keadaan, penyanyi lagu Kau Hade itu turut meminta netizen meninggalkan komen menceritakan semula adegan kontroversi tersebut tanpa sebarang unsur lucah.

“Saya minta anda tuliskan situasi babak dalam kereta tersebut tanpa menjadi lucah. Jika menarik, saya akan berikan hadiah istimewa,” katanya lagi.
Sementara itu, dalam ruangan komen hantaran Instagram Siti Saleha, rata-rata netizen melahirkan rasa kecewa dengan kewujudan adegan berkenaan.
“Saya perminat awak tetapi ada babak tidak patut ditayang dalam drama ini.
“Kita ada adab, jadi sangat sedih apabila ternampak adegan seperti itu. Tolonglah janga maju dengan cara sebegitu,” komen seorang netizen.
Terdahulu, nama Siti Saleha yang melakokan watak Doktor Suzana menjadi bahan bualan netizen selepas adegan kontroversi tersebut tular dalam media sosial.
Sebagai info, Love in Lockdwon yang ditayangkan bermula hari ini menerusi platform penstriman Sooka berkisarkan pahit manis kehidupan segelintir individu sepanjang tempoh pandemik Covid-19. – KOSMO! ONLINE


Beijing bakal miliki Legoland
Oleh Kosmo

20 Februari 2022, 5:30 pm
BEIJING – Sebuah taman tema Legoland bakal dibuka di Beijing yang akan menjadi sebahagian daripada pelan bandar ibu negara China itu bagi menaik taraf susun atur pinggir bandarnya, lapor akhbar China Daily kelmarin.
Pembangunan taman tema itu dijangka menjadi antara sembilan projek utama bagi kebudayaan dan pelancongan China tahun ini.
Projek usaha sama antara Orient Group dan syarikat berpangkalan di Britain, Merlin Entertainments itu terletak di bandar Changyang dalam daerah Fangshan.
Dibangunkan dalam kawasan seluas 304,000 meter persegi, Beijing Legoland akan terdiri daripada resort Legoland, sebuah hotel, pusat perniagaan, lot parkir dan banyak lagi.
Ketua Pegawai Operasi Legoland Resorts Group, Merlin Entertainments, John Jakobsen berkata, buat masa ini, terdapat tiga resort Legoland sedang dibina di China.
“Merlin Entertainments sedang meneroka lebih banyak peluang untuk projek-projek Legoland di negara ini,” katanya.

Ketua Pegawai Eksekutif Merlin Entertainments, Nick Varney dalam satu temubual pada 2018 pula berkata, kumpulan itu merancang untuk membina 20 resort Legoland di seluruh dunia pada masa akan datang termasuk lima di China. – AGENSI


Jangan cetus api perkauman isu tiga beradik peluk Islam
Oleh AIMUNI TUAN LAH

20 Februari 2022, 7:21 pm
GUA MUSANG – Rakyat Malaysia terutamanya golongan politik diingatkan agar tidak sesekali bermain dengan kata-kata yang boleh mencetuskan api agama dan perkauman berkenaan isu tiga beradik berusia 10 hingga 14 tahun bersama bapanya yang telah memeluk agama Islam pada Julai 2020.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, gesaan itu dibuat kerana ada unsur campur tangan daripada DAP dan Pakatan Harapan (PH) yang sengaja mencetuskan perbalahan tentang isu agama dan perkauman.
Tegasnya, seseorang bukan Islam yang ingin menukar agama kepada agama Islam perlu melalui beberapa proses yang telah ditetapkan mengikut negeri-negeri termasuk dalam soal aspek agama anak.
“Dalam isu agama anak di bawah umur 18 tahun, wujud perbezaan syarat mengikut negeri iaitu ada negeri yang mensyaratkan persetujuan salah seorang ibu atau bapa, namun ada negeri yang mensyaratkan persetujuan kedua-duanya.
“Dalam hal ini, kita menghormati syarat-syarat yang diputuskan oleh setiap negeri, kerana perkara itu di bawah bidang kuasa negeri. Syarat-syarat yang diputuskan juga adalah berasaskan kepada pandangan ulama dan fatwa yang sah,” katanya ketika ditemui pemberita selepas Majlis Penyampaian Sumbangan Program Jom ke Sekolah di Dewan Felda Chiku 3, di sini hari ini.
Mengulas lanjut, Ahmad Marzuk berkata, merujuk kepada isu di Perlis, tindakan bapa bersama tiga kanak-kanak yang memeluk Islam adalah selaras dengan peruntukan undang-undang yang berkuat kuasa di negeri itu.

Katanya, hal itu tidak sepatutnya menjadi pertikaian apabila pihak yang telah menukar agamanya kepada Islam mengikut prosedur dan undang-undang negeri yang telah ditetapkan secara sah.
“Perkara paling penting adalah soal menjaga kebajikan dan mempertahankan akidah tiga beradik berkenaan. Tiga beradik itu kini di bawah jagaan pihak Jabatan Kebajikan Masyarakat dan usaha ke arah untuk berjumpa dengan ibu mereka sedang dilakukan pihak berwajib,” katanya.
Pada Isnin lalu, Loh Siew Hong, 34, ibu kepada kanak-kanak itu membuat laporan polis bagi meminta kepulangan tiga anaknya, yang didakwa ditahan seorang pendakwah wanita dari sebuah badan bukan kerajaan (NGO) mualaf di Tasek Gelugor, Pulau Pinang. -Kosmo! Online.


Berjaya jejak anak yang diculik selepas 16 tahun
Oleh Kosmo

20 Februari 2022, 6:30 pm
BANDAR MEXICO – Sepasang suami isteri di Mexico berjaya menemui semula anak lelaki mereka yang diculik lebih 10 tahun lalu selepas melakukan analisis pengecaman wajah berteknologi tinggi, lapor akhbar Daily Star semalam.
Yasir Macias dan Rosalia Lopez kali terakhir melihat anak mereka, Salvador, pada 15 Disember 2005 ketika dia baru dilahirkan.
Seorang wanita yang menyamar sebagai jururawat Hospital Wilayah Am IMSS di Guadalajara mengambil Salvador daripada mereka dan memberitahu bahawa bayi itu perlu disusukan disebabkan waktu melawat telah habis.
Dia kemudian meninggalkan hospital tersebut dengan membawa bayi berkenaan.
Kini, selepas 16 tahun kemudian, pasangan tersebut bersatu semula dengan Salvador.
Pencarian mereka berhasil selepas satu prosedur analisis wajah terperinci dilakukan pada September lalu.

Analisis yang dijalankan oleh Institut Sains Forensik Jalisco itu menggunakan gambar Salvador ketika dilahirkan untuk mengenal pasti bagaimana rupa bayi itu kini.
Beberapa bulan kemudian, penyiasat berjaya menemui seorang remaja yang memiliki ciri-ciri yang amat serupa dengan analisis yang dijalankan.
Selepas melakukan beberapa ujian am ke atas remaja tersebut, Rosalia dan Yasir, mereka menemui padanan sebanyak 99.99 peratus.
Buat masa ini, pihak berkuasa masih menyiasat jenayah itu namun, tiada sebarang tangkapan dibuat berkenaan insiden penculikan setakat ini. – AGENSI


Malaysia pamer dominasi juarai BATC 2022
Oleh MUHAMMAD HELMEE RAMLI

20 Februari 2022, 8:03 pm
MALAYSIA memanfaatkan kelebihan beraksi di laman sendiri apabila menjuarai Kejohanan Badminton Berpasukan Asia (BATC) 2022 selepas menewaskan Indonesia 3-0 di perlawanan akhir hari ini.
Kemenangan itu sekali gus dapat menebus kekecewaan pada edisi dua tahun lalu di Manila, Filipina apabila muncul naib juara selepas tewas kepada lawan sama menerusi keputusan 3-1.
Pada aksi final hari ini, Malaysia memulakan saingan dengan langkah positif menerusi perseorangan lelaki No.1 negara, Lee Zii Jia yang menghadiahkan mata pertama selepas menewaskan Chico Aura Dwi Wardoyo 14-21, 21-12, 21-10.
Sokongan padu hampir 200 penonton yang membanjiri Pusat Konvensyen Setia City, Shah Alam nyata membangkitkan semangat juang juara Seluruh England (All England) itu selepas dia tewas di set pertama.
“Kita juara pun tidak boleh terlalu gembira kerana pasukan-pasukan lain hantar skuad kedua sahaja, cuma kita mahu pertahankan standard sendiri. Sudah tentu cabaran lebih sukar menanti kita di Piala Thomas nanti.
“Memang juara tetap juara dan kita perlu raikannya tetapi masih banyak kerja perlu dilakukan bagi memastikan pasukan benar-benar bersedia ke arah saingan Piala Thomas,” kata pemain No.7 dunia itu.

Beralih ke acara beregu lelaki, Aaron Chia-Soh Wooi Yik meletakkan Malaysia semakin hampir dengan gelaran sulung kejohanan berpasukan itu apabila bangkit menundukkan Leo Rolly Carnando-Daniel Marthin 17-21, 21-13, 21-18.
Ternyata dua kemenangan ke atas beregu Indonesia itu dalam kejohanan Terbuka Thailand dan Switzerland tahun lepas membantu Aaron-Wooi Yik untuk menewaskan mereka buat kali ketiga.
Perseorangan kedua, Ng Tze Yong sekali lagi menjadi wira negara apabila memastikan mata kemenangan Malaysia menerusi kemenangan straight set 21-14, 21-15 ke atas Ikhsan Leonardo Imanuel Rumbay.
Skuad negara pastinya perlu bekerja bagi menghadapi saingan Piala Thomas di Bangkok, Thailand Mei depan memandangkan pasukan-pasukan lain bakal mempertaruhkan pemain-pemain terbaik mereka.-KOSMO! ONLINE


Tular majlis keramaian di tanah perkuburan
Oleh Kosmo

20 Februari 2022, 8:30 pm
JAKARTA – Sebuah video menjadi tular di media sosial kerana memaparkan sebuah majlis yang diadakan di atas tanah perkuburan, lapor laman Berita Hits semalam.
Berdasarkan klip video tersebut, kelihatan sebuah pentas yang lengkap dengan alat muzik selain terdapat seorang individu sedang menyanyi.
Di bahagian hadapan pentas, terdapat beberapa buah kubur, selain sistem bunyi juga diletakkan di antara kubur-kubur tersebut.
Beberapa tetamu turut dilihat sedang duduk secara santai dan mengambil makanan yang disajikan.
Video yang tidak dinyatakan lokasinya itu menjadi perhatian netizen dengan ramai memberikan pelbagai komen.
“Majlis untuk dua alam sekali gus,” kata seorang pengguna secara berseloroh.

“Penyanyi tersebut secara automatik akan insaf,” kata seorang lagi. – AGENSI


2 jam berpaut pada bot karam
Oleh MOHD SHARKAWI LONDING

20 Februari 2022, 3:11 pm
MERSING – Aktiviti riadah lapan sahabat memancing di laut bertukar detik cemas apabila bot yang dinaiki mereka karam di perairan Rompin, Pahang malam semalam.
Pengarah Agensi Penguatkuasaan Maritim Malaysia (APMM) Johor, Laksamana Pertama Maritim Nurul Hizam Zakaria berkata, Maritime Rescue Sub Centre (MRSC) Johor Bahru menerima maklumat kecemasan melalui talian MERS 999 kira-kira pukul 9.35 malam.
Menurutnya, panggilan itu dibuat salah seorang pemancing yang memaklumkan bot pancing yang mereka naiki Pulau Seri Buat dan Pulau Tasu.
“Operasi Carilamat telah diaktifkan pada pukul 9.50 malam melibatkan bot APMM, Pasukan Polis Marin (PPM) bersama komuniti nelayan setempat.
“Sekitar pukul 11.20 malam, kesemua lapan mangsa berjaya ditemui oleh sebuah bot fiber yang melalui kawasan kejadian dan dibawa ke Jeti Awam Penyabong pada pukul 11.50 malam,”katanya dalam satu kenyataan di sini.
Nurul Hizam berkata, kesemua lapan mangsa lelaki yang juga rakyat tempatan berumur antara 27 tahun hingga 56 tahun memaklumkan mereka berpaut pada bot dan memakai jaket keselamatan sementara menanti bantuan tiba.

Jelasnya, punca kejadian dipercayai berlaku kebocoran pada eksoz bot dan menyebabkan air masuk ke dalam bot sehingga luar kawalan.
“MRSC Johor Bahru mengucapkan ribuan terima kasih di atas bantuan agensi- agensi dan komuniti nelayan setempat dalam operasi carilamat ini.
“Kegunaan jaket keselamatan terbukti menjadi alat bantuan keselamatan yang mampu menyelamatkan nyawa di laut sekiranya berlaku kecemasan,”katanya.-KOSMO! ONLINE


Perkataan itu dekat di hati saya – Sharifah Rose
Oleh NUR EMIRA SAIZALI

20 Februari 2022, 5:00 pm
PETALING JAYA – Selepas beberapa hari dikecam bagai nak gila, pelakon Sharifah Rose akhirnya tampil memohon maaf sekiranya jenama tudung pertama miliknya iaitu Sekuntum mencetuskan kekeliruan sehingga dituduh meniru perniagaan pihak lain.
Menurut pemilik nama penuh Sharifah Rose Sabrina Syed Mohd Mazfira itu, dia hanya mengetahui sebuah lagi jenama tudung yang mirip dengan Sekuntum selepas melancarkan bahan promosi dalam Instagram.
Dalam satu hantaran Instagram, dia turut menegaskan jenama Sekuntum miliknya tidak meniru mana-mana pihak sebaliknya diambil sempena nama panggilan dirinya.
“Pada awal pemilihan nama untuk syarikat, kajian sudah dijalankan cuma saya hanya tahu kewujudan jenama yang diperkatakan itu bersama dengan Sekuntum selepas melancarkan promosi dalam Instagram.
“Perkataan ini sangat dekat di hati saya kerana sekuntum ialah nama panggilan daripada keluarga sejak kecil lagi. Kami memutuskan untuk mendaftarkan nama Sekuntum kerana tidak terhad untuk bunga ros saja,” katanya.
Tambah aktres berusia 24 tahun itu, dia juga menolak untuk menggunakan nama Sekuntum Rose bagi jenama berkenaan kerana tidak mahu berkait dengan dirinya.

“Pada awalnya, ada yang memberi cadangan untuk menamakan jenama ini sebagai Sekuntum Rose tetapi saya menolak kerana tidak mahu hanya berkaitan tentang diri saya.
“Ini sebuah jenama tentang bunga, bentuk, warna dan saiz.
“Sekali lagi, dengan rasa rendah diri saya memohon maaf sekiranya dianggap mencetuskan kekeliruan,” ujarnya.
Dalam pada itu, dia yang terkenal menerusi drama Kekasih Hati Mr. Bodyguard itu menjelaskan pihaknya juga telah melakukan kajian sebelum memulakan bisnes dan jenamanya juga telah didaftarkan sejak September lalu.
“Saya langsung tidak berniat untuk melukakan hati mana-mana pihak dan telah pun mengambil iktibar daripada isu ini untuk dijadikan pengajaran buat diri dan perniagaan.
“Selain itu, saya terima segala maklum balas, baik atau buruk. Kerana dengan cara itu sahaja saya dapat belajar dan berkembang.
“Akhir sekali, saya berharap agar kedua-dua pihak dapat berkembang mekar bersama,” katanya lagi.
Dalam hantaran sama, dia juga menjelaskan sudah berhubung dengan pihak jenama susu Australia iaitu Macamilk berkaitan isu plagiat imej kotak susu dalam salah satu bahan promosi Sekuntum.
Kosmo! semalam melaporkan heroin naskhah 3 Nota Cinta itu menjadi mangsa kecaman dalam media sosial selepas ‘kantoi’ memplagiat jenama sedia ada di pasaran milik seorang individu bukan selebriti. – KOSMO! ONLINE


Miskin sangat ke nak saman saya RM1 juta? – Chef Wan
Oleh MOHAMMAD SHAHEMY AZMI

20 Februari 2022, 3:09 pm
PETALING JAYA – Cef selebriti terkenal, Datuk Redzuawan Ismail atau Chef Wan terkilan selepas menerima surat tuntutan saman daripada bekas menantunya, Shikin Maembong yang juga kakak kepada pelakon, Emma Maembong.
Menerusi satu hantaran yang dimuat naik dalam Instagram miliknya, Chef Wan berkata surat tuntutan saman itu telah dihantar melalui peguam bekas menantunya untuk menuntut saman malu berpunca daripada teguran terbukanya mengenai perbalahan Shikin dengan bekas suami, Nadzri berhubung soal anak.
“Bekas isteri anak saya, Shikin Maembong melalui peguamnya telah menghantar surat saman malu kononnya beberapa bulan lalu saya menegurnya dan anak saya, Nadzri bergaduh tentang anak. Hak bapa atau ibu adalah sama ke atas anak itu.
“Kerana mahu membalas dendam sebab tidak berpuas hati tentang urusan nafkah anak, dia (Shikin) menggunakan cara itu (saman),” katanya.
Ujar cef selebriti berusia 65 tahun itu, dia penat untuk melayan ‘drama’ yang terjadi kerana kedua-duanya sudah dewasa dan boleh berfikir.
Pada masa sama, Chef Wan turut terkilan atas tindakan saman yang dikenakan ke atasnya kerana dia telah banyak membantu wanita itu ketika dalam kesusahan.

“Tak rasa malu ke semasa susah, saya juga yang uruskan bil hospital dan macam-macam lagi. Sebagai bekas bapa mertua, salah ke jika saya memberikan nasihat?
“Sebagai orang tua, saya memberikan nasihat yang baik-baik tanpa perlu melibatkan mahkamah untuk mendapatkan hak penjagaan anak. Ramai orang bercerai, namun masih sama-sama menjaga anak,” ujar Chef Wan.
Dedah Chef Wan lagi, sudah hampir setahun Nadzri tidak berjumpa dengan anaknya kerana dihalang oleh bekas isterinya.
“Masing-masing dan tua. Tolonglah matang. Mahkamah ada banyak isu yang penting. Jangan ditambah lagi isu-isu bodoh nak saman bekas bapa mertua.
“Kau lupa ke jasa-jasa aku bersusah payah kahwinkan kau berdua guna duit saya 100 peratus? Anak saya dah bersetuju untuk anaknya dijaga ibu (bekas isteri) cukuplah. Jika dia (Nadzri) mahu luangkan masa bersama anaknya beberapa hari dalam sebulan biarkan. Itu adalah anaknya,” luah Chef Wan.
Dalam hantaran itu juga, Chef Wan enggan untuk melayan tuntutan bekas menantunya itu kerana letih untuk membuang masa.
“Saya tidak ada masa. Letih saya melayan kisan anak-anak ini semua. Miskin sangat ke nak saman saya RM1 juta?” ujar Chef Wan.
Sekadar info, Nadzri atau nama lengkapnya Mohd Nadzri Redzuwan, 40, mendirikan rumah tangga dengan Shikin atau Siti Nur’ Ashikin Ismail pada 5 Disember 2014 dan bercerai pada Jun 2016.
Hasil perkongsian hidup, mereka dikurniakan seorang cahaya mata perempuan, Putri Arianna Natasya yang kini berusia tujuh tahun.
Nadzri yang baru sahaja berkahwin buat kali ketiga pada Januari lalu sebelum ini pernah berkahwin dengan pelakon, Ana Dahlia untuk perkahwinan pertama. Mereka bercerai pada 10 Disember 2012, selepas 11 bulan mendirikan rumah tangga. – KOSMO! ONLINE


Varian Omicron bertahan 8 hari di permukaan plastik
Oleh KOSMO!

20 Februari 2022, 3:34 pm
BANGKOK – Seorang pakar di Thailand memberi amaran bahawa varian Omicron mampu bertahan empat kali lebih lama pada permukaan plastik berbanding varian asal, lapor akhbar Nation Thailand semalam.
Ketua Pusat Maklumat bagi Penyakit Berjangkit Baru Muncul di Universiti Chulalongkorn, Dr. Thiravat Hemachudha memberi amaran tersebut ketika mengulas mengenai satu kajian yang dijalankan di Jepun.
Kajian tersebut turut mendedahkan bahawa virus Covid-19 mampu hidup 20 kali lebih lama pada permukaan plastik berbanding kulit.
“Pada permukaan plastik, varian asal yang ditemui di Wuhan mampu stabil selama 56 jam, varian Gamma selama 59.3 jam, Delta dengan 114 jam, Beta selama 156 jam, Alpha dengan 191.3 jam dan Omicron selama 193.5 jam,” kata Thiravat dalam satu hantaran di Facebook.
Bagi daya ketahanan virus pada permukaan kulit manusia pula, varian asal kekal stabil selama 8.6 jam, Gamma (11 jam), Delta (16.8 jam), Beta (19.1 jam), Alpha (19.6 jam) dan Omicron (21.1 jam).
“Meskipun Omicron kurang cenderung menyebabkan gejala teruk terhadap pesakit, adalah penting untuk kita kerap membersihkan permukaan seperti meja, kerusi dan tombol pintu di rumah dan tempat kerja.

“Orang ramai juga perlu kekal membasuh tangan secara kerap bagi mengurangkan risiko dijangkiti virus Covid-19,” ujar Thiravat. – AGENSI


Bawa tiga anak suntik vaksin meskipun bimbang
Oleh KOSMO!

20 Februari 2022, 3:02 pm
Oleh AZIZAH SHAFIEI
BERA – Pelbagai maklumat negatif di media sosial mengenai kesan suntikan vaksin Covid-19 tidak menghalang seorang ibu membawa tiga anaknya sekali gus bagi mendapatkan suntikan vaksin dalam Program Imunisasi Covid-19 Kebangsaan Kanak-Kanak (PICKids) di Sekolah Kebangsaan Sri Buntar di sini hari ini.
Norliani Md. Shaid,37, berkata, meskipun bimbang dengan kesan yang boleh berlaku selepas suntikan dia nekad membawa anaknya yang berumur tujuh, sembilan dan 11 tahun mendapatkan suntikan vaksin Covid-19.
“Saya dan suami sudah bersedia awal dalam perkara ini, walaupun ada perasaan bimbang terhadap kesan kepada anak-anak selepas melihat pelbagai kejadian di media sosial.
“Bagaimanapun saya yakin dengan usaha kerajaan ini, ini adalah ikhtiar dan kami bersetuju anak-anak menerima vaksin supaya dapat mengurangkan risiko jangkitan Covid-19,”katanya di sini hari ini.
Menurutnya, dia berharap vaksin yang diterima anaknya itu akan dapat menghindarkan kesan lebih buruk akibat penularan Covid-19 yang semakin meningkat.

Dalam pada itu seorang lagi ibu Roslina Ibrahim, 44, berkata, dia berharap suntikan berkenaan dapat melindungi anaknya daripada kesan buruk akibat penularan wabak Covid-19 yang masih terus meningkat.
Katanya, meskipun bimbang kesan daripada suntika dia memujuk anaknya Zakirah Irdina Nurasmizi,9, yang takut dan menangis ketika dibawa menerima suntikan dos pertama itu.
“Tak sangka pula dia menangis bila masuk stesen ini kerana semalam dan masa tunggu giliran, dia tidak pula bagitahu rasa takut atau apa.
“Alhamdulillah, saya dan jururawat berjaya pujuk walaupun menerima suntikan masa menangis dan mujur dia tidak berlari keluar,”katanya.
Sementara itu Pengarah Kesihatan Pahang, Datuk Dr. Nor Azimi Yunus berkata, anggaran populasi kanak-kanak yang layak menerima vaksin di Pahang ialah sebanyak 192,600 orang. -KOSMO! ONLINE


Indonesia rangkul gelaran BATC wanita
Oleh MUHAMMAD HELMEE RAMLI

20 Februari 2022, 4:40 pm
SKUAD badminton wanita Indonesia melakar sejarah tersendiri apabila meraih gelaran juara buat kali pertama pada Kejohanan Badminton Berpasukan Asia (BATC) 2022 hari ini.
Pada perlawanan akhir yang berlangsung di Pusat Konvensyen Setia City, Shah Alam itu, Indonesia memastikan trofi kejuaraan menjadi milik mereka selepas menewaskan Korea Selatan 3-1.
Sebagai rekod, kemenangan itu sekali gus memastikan Indonesia menebus kekecewaan pada edisi 2018 di Kedah apabila tersingkir di peringkat separuh akhir selepas tewas kepada Jepun.
Dalam aksi final hari ini, perseorangan wanita, Gregoria Mariska Tunjung memulakan langkah juara Indonesia menerusi apabila menang 21-9, 21-10 ke atas Sim Yujin.
Bagaimanapun, Korea kembali menyamakan kedudukan 1-1 menerusi beregu wanita, Baek Ha Na-Seong Seung Yeon yang menewaskan Febriana Dwipuji Kusuma-Amalia Cahaya Pratiwi 21-15, 14-21, 21-14.
Indonesia kembali berada di depan selepas perseorangan wanita kedua, Putri Kusuma Wardani mengenepikan cabaran Lee Se Yeon dalam aksi straight set 21-10, 21-18.

Kemudian, gandingan Nita Violina Marwah-Lanny Tria Mayasari memastikan kejuaraan menjadi milik Indonesia apabila meyumbang mata kemenangan selepas menewaskan Kim Min Ji-Park Min Jeong 23-21, 21-11.
“Sebelum turun ke gelanggang, kami tidak terlalu fikirkan mengenai mata kemenangan kerana mahu memberikan aksi terbaik dalam perlawanan itu. Hasilnya kami menang dan menghadiahkan mata kejuaraan buat Indonesia,” kata Nita Violina.-KOSMO! ONLINE


Daging lembu RM15 sekilo jadi rebutan
Oleh MOHAMAD HAFIZI BIN MOHD SAID

20 Februari 2022, 3:14 pm
PARIT- Daging lembu segar berharga RM15 sekilogram menjadi rebutan pada program Jualan Keluarga Malaysia Peringkat Parlimen Parit di Seri Iskandar di sini, hari ini.
Orang ramai dilihat tidak melepaskan peluang serta sanggup beratur dan menunggu lebih 30 minit seorang untuk membeli daging berkenaan.
Salah seorang pengunjung, Amirah Syafiqah Khairi, 32, berkata, pada mulanya dia datang untuk membeli barang keperluan yang dikatakan dijual pada harga berpatutan.
“Tapi bila saya sampai saya tengok mereka buat pengumuman daging lembu segar dijual pada harga RM15 dan ia sangat murah, jadi saya terus maklumkan pada rakan-rakan lain.
“Kita tahu kalau di luar harga lembu segar lebih RM30 sekilogram jadi ini memang sangat murah dan ia membantu saya berjimat dalam perbelanjaan,” katanya.
Sementara itu, Ahli Parlimen Parit, Datuk Mohd. Nizar Zakaria berkata, sambutan luar biasa pada tiga program sama sebelumnya menyebabkan beliau menambah bekalan daging kali ini.

Menurut Mohd. Nizar, jika sebelum ini hanya seekor lembu disembelih tetapi untuk kali ini dia meminta peniaga berkenaan menambah seekor lagi lembu.
“Peniaga daging ini jual dengan harga RM15 dan bakinya saya akan bayar, maksudnya di sini kita tolong-menolong, bantu-membantu dan akhirnya rakyat berbelanja dapat menikmati sedikit sebanyak.
“Pada hari ini ada sebanyak 320 kilogram daging untuk dijual kepada orang ramai,” katanya.
Katanya lagi, jualan daging lembu berkenaan merupakan inisiatif beliau membantu penternak serta rakyat untuk menjual dan membeli dengan harga yang murah. – KOSMO! ONLINE


Polis tahan lelaki kes gaduh depan HPRB
Oleh ASLIZA MUSA

20 Februari 2022, 4:37 pm
IPOH- Polis menahan seorang lelaki bagi membantu siasatan insiden merusuh di pekarangan Jabatan Kecemasan Hospital Raja Permaisuri Bainun (HRPB) dekat sini yang tular dalam media sosial, semalam.
Suspek berusia 20-an itu ditangkap pada pukul 11.50 malam hari sama di kawasan tempat letak kereta di Jalan Panglima Bukit Gantang Wahab di sini.
Ketua Polis Daerah, Asisten Komisioner Yahaya Hassan berkata, lelaki terbabit direman empat hari sehingga Rabu ini untuk siasatan di bawah Seksyen 147 Kanun Keseksaan.
Katanya, pihaknya sedang memburu enam lelaki lagi yang masih bebas yang dipercayai terlibat dalam insiden itu.
“Pihak polis menerima aduan berkaitan pergaduhan membabitkan sekumpulan lelaki di pekarangan Jabatan Kecemasan HRPB pada pukul 12.20 tengah malam (semalam).
“Siasatan mendapati, kekecohan di hospital tersebut adalah rentetan daripada pergaduhan seorang suspek dengan ahli keluarga teman wanitanya di Jalan Sekolah dekat Guntong,” katanya di sini hari ini.

Semalam, Ketua Polis Perak, Datuk Mior Faridalathrash Wahid berkata, insiden kekecohan di pekarangan Jabatan Kecemasan HRPB itu dipercayai berpunca ekoran perselisihan faham antara beberapa individu dan pengawal keselamatan.
Katanya, kekecohan berlaku melibatkan sekumpulan lelaki tempatan yang datang ke hospital itu untuk menghantar rakan-rakan mereka yang cedera.
“Pihak polis menerima dua laporan bagi kejadian berasingan namun kes tersebut saling berkaitan yang mana sebelum kejadian di HRPB, kita menerima laporan membabitkan kes mendatangkan cedera oleh seorang lelaki warga tempatan menggunakan senjata tajam.
“Dalam kejadian tersebut, tiga individu cedera dan sedang menerima rawatan di HRPB. Punca kejadian dipercayai akibat perselisihan faham antara dua keluarga membabitkan isu percintaan.
“Siasatan kes itu dijalankan mengikut Seksyen 326 Kanun Keseksaan kerana mendatangkan cedera parah,” katanya. – KOSMO! ONLINE


Pandu lawan arus, pasangan kekasih ditahan
Oleh NUR AMALINA AZMAN

20 Februari 2022, 4:23 pm
LANGKAWI – Cubaan sepasang kekasih melarikan diri daripada polis dengan memecut laju kenderaan pelbagai guna (MPV) jenis Toyota Avanza secara melawan arus gagal apabila mereka ditahan di Jalan Padang Matsirat di sini semalam.
Dalam kejadian kira-kira pukul 7 malam itu, kenderaan dinaiki pasangan kekasih berusia 42 dan 34 tahun tersebut hilang kawalan lalu terbabas ke dalam parit di bahu jalan.
Video kenderaan yang dipandu suspek secara melawan arus sambil dikejar kereta peronda polis viral di Facebook malam semalam.
Selain itu, terdapat juga video lain menunjukkan kenderaan berkenaan terbabas di Jalan Padang Matsirat.
Ketua Polis Daerah Langkawi, Asisten Komisioner Shariman Ashari memberitahu, sepasukan polis dari Bahagian Siasatan Jenayah Narkotik Daerah (BSJND) Langkawi yang melakukan tugasan Ops Tapis mengesan kenderaan Toyota Avanza dalam keadaan mencurigakan di tepi jalan berhampiran Pusat Perdagangan Kelana Mas.
Katanya, polis mengesyaki suspek terlibat dalam kegiatan penyalahgunaan dadah.

“Sebaik menyedari kehadiran polis, suspek bertindak memecut kenderaan itu dan melanggar beberapa kenderaan lain.
“Polis mengejar suspek yang menghala ke Jalan Padang Matsirat dan memandu secara melawan arus sebelum terbabas ke dalam parit di tepi jalan,” katanya di sini hari ini. – KOSMO! ONLINE


Remaja buat aksi Zig Zag, pemandu mabuk ditahan polis
Oleh NOR AINNA HAMZAH

20 Februari 2022, 3:07 pm
SEREMBAN – Seorang lelaki yang memandu di bawah pengaruh alkohol antara tujuh individu ditahan dalam Op Samseng Jalanan dan Op Mabuk di tiga lokasi di daerah ini bermula malam tadi hingga awal pagi ini.
Ketua Jabatan Siasatan dan Penguatkuasaan Trafik (JSPT) Negeri Sembilan, Superintendan Shafiei Muhammad berkata, pemandu mabuk itu merupakan pekerja swasta lelaki berusia 40 tahun.
Tambahnya, tiga lelaki antaranya remaja berusia 17 hingga 21 tahun juga ditahan kerana melakukan aksi ‘willy’ dan ‘superman’ dengan gaya meniarap di atas tempat duduk motosikal.
“Aksi berkenaan dilakukan secara berulang-alik dari arah lampu isyarat Sri Pagi menghala ke arah lampu isyarat Taman Matahari Heights, Jalan Persiaran Senawang 1, Seremban,” katanya dalam satu kenyataan hari ini.
Shafiei berkata, kesemua yang ditahan di bawa ke Ibu Pejabat Polis Daerah (IPD) Seremban untuk tindakan lanjut. -KOSMO! ONLINE


JNZA Gaung Global nafi terlibat scam pengurusan jenazah
Oleh KOSMO!

20 Februari 2022, 2:22 pm
PETALING JAYA – JNZA Gaung Global menafikan sekeras-kerasnya mereka terlibat dalam penipuan perihal pengurusan jenazah kepada waris seperti yang tular di media sosial.
Menerusi satu hantaran yang dikongsi salah seorang ahlinya, Mat Yoe di Facebook berkata, beliau menafikan perkara tersebut.
Menurutnya, dia mendakwa pihak pertubuhan bukan kerajaan (NGO) di Kuala Lumpur meminta RM1500 daripada waris untuk kos penghantaran jenazah yang berada di Kuala Lumpur ingin di bawa pulang ke Besut, Terengganu dan juga hotel penginapan.
“Saya menafikan penglibatan team kami dengan kes ini sekeras-kerasnya. Team kami tak pernah mengenakan apa-apa caj kepada waris walaupun jarak perjalanan 800km dan memakan masa sehingga 8 jam. Dari 2018 kami beroperasi, tiada sebarang caj!
“Sudahlah caj RM1500, minta pula team kami untuk ambil jenazah di separuh jalan. Sepatutnya dengan caj sedemikian, boleh hantar sampai ke rumah,” katanya hari ini.
Jelasnya, dia menasihati pihak-pihak NGO untuk tidak mengenakan caj yang tidak munasabah kepada waris.

“Kalau kau tubuh NGO untuk bantu orang, jangan caj waris melampau, perjalanan Kuala Lumpur-Terengganu pergi balik tol baru RM 100.
“Minyak paling tinggi pun RM400. Ni siap caj hotel bagai. Jangan ambil kesempatan dalam kesempitan,” ujarnya. – KOSMO! ONLINE


25,663 kanak-kanak Pulau Pinang sudah terima vaksin Covid-19
Oleh SAFINA RAMLI

20 Februari 2022, 2:58 pm
GEORGE TOWN – Seramai 25,663 kanak-kanak telah menerima suntikan vaksin Covid-19 dalam Program Imunisasi Covid-19 Kanak-kanak (PICKids) sehingga semalam berbanding hanya 530 orang pada 11 Februari lalu.
Pengerusi Agroteknologi dan Keselamatan Makanan, Pembangunan Luar Bandar serta Kesihatan, Dr Norlela Ariffin berkata, Pulau Pinang juga menerima pendaftaran PICKids melebihi 64,300 setakat Jumaat lalu.
“Seramai 25,663 kanak-kanak berusia lima hingga 11 tahun di Pulau Pinang telah menerima suntikan vaksin Covid-19 menerusi PICKids sehingga semalam.
“Sebelum ini hanya 530 kanak-kanak menerimanya pada 11 Februari lalu, dan pendaftaran PICKids turut melebihi 64,300,” katanya dalam satu kenyataan hari ini.
Dalam perkembangan lain, Norlela berkata, sebanyak 66.2 peratus populasi dewasa di Pulau Pinang telah menerima dos penggalak setakat Jumaat lalu.
“Liputan dos penggalak bagi kaum Cina adalah 85.6 peratus, Bumiputera (81.2 peratus), India (56.3 peratus), Melayu (47.1 peratus),” katanya. – KOSMO! ONLINE


Tiada rundingan Rudiger, Chelsea
Oleh Kosmo

20 Februari 2022, 1:00 pm
LONDON – Pemain pertahanan Chelsea, Antonio Rudiger dan pihak pengurusan pasukan itu dilaporkan tidak mengadakan rundingan mengenai lanjutan kontrak sekali gus menyaksikan dia bakal meninggalkan Stamford Bridge hujung musim ini.
Pemain berusia 28 tahun itu berada pada fasa terakhir kontraknya dan kini dibenarkan untuk mengadakan rundingan dengan mana-mana pasukan yang menginginkan khidmatnya.
Selepas lima musim bersama Chelsea, banyak pasukan yang cuba mengintai khidmat Rudiger termasuklah Bayern Munich, Real Madrid, Paris Saint-Germain dan Juventus.
Bagaimanapun, gergasi England, Manchester United dilihat sedang berusaha melakukan sesuatu yang mengejutkan dengan membawanya ke Old Trafford musim depan.
Perkembangan terbaharu mengenai masa depan Rudiger di Chelsea yang hampir berakhir akan menarik kelab-kelab berkenaan untuk terus memujuk dan menawarkannya kontrak.
Real dilaporkan sedang mendahului persaingan berkenaan apabila dikatakan sudah mula mengadakan rundingan bersama wakil pemain berkenaan Rudiger dilaporkan bersedia untuk kekal di London sekiranya Chelsea bersetuju dengan permintaan gaji mingguan sebanyak £225,000 (RM1.27 juta) sekali gus menjadikannya pemain pertahanan yang dibayar gaji paling mahal di Liga Perdana Inggeris.

Dia yang turut membantu Chelsea menjulang kejuaraan Piala Kelab Dunia turut menuntut bonus tambahan sebagai hadiah menandatangani kontrak baharu daripada pasukan tersebut.
Musim ini menyaksikan Rudiger menjadi satu-satunya pemain Chelsea yang sudah beraksi dalam 34 perlawanan setakat ini dalam semua pertandingan.
– AGENSI


Misi lunas dendam tundukkan Laos
Oleh MOHD. FITRIE MUHAMAD

20 Februari 2022, 1:30 pm
SKUAD Bawah 23 Tahun (B-23) tiada lagi ‘jalan pintas’ untuk melayakan diri ke separuh akhir Kejuaraan Persekutuan Bola Sepak ASEAN (AFF) kecuali hanya perlu memastikan kemenangan lebih besar ke atas Laos di Stadium Nasional Morodok Techno, esok.
Walaupun pertandingan ini menjadi pentas pendedahan kepada muka baharu, komitmen penuh daripada pemain negara juga begitu dituntut dan apa yang dijelmakan Laos pada aksi kelmarin membuktikan yang pasukan itu bukan lagi berstatus belasahan yang mudah untuk ditewaskan.
Pengendali negara, Brad Maloney kini pastinya menjadi individu paling pening memikirkan strategi terbaik untuk cuba menterbalikkan keputusan kekalahan 1-2 yang dicatatkan kelmarin.
“Dari segi keputusan, memang kami kecewa tetapi Laos memang memiliki kualiti dan kami perlu hormatinya. Kita pun mahu beri kejayaan buat peminat, namun adalah tidak adil untuk membandingkan kami dengan skuad senior.
“Kami perlu belajar sesuatu daripada perlawanan pertama. Saya juga mungkin akan buat perubahan dan mungkin ia akan babitkan tiga atau empat pemain,” katanya dalam sidang media atas talian semalam.
Berdasarkan penilaian yang dibuat barisan kejurulatihan, pemain negara berjaya menunjukkan impak positif sepanjang 60 minit perlawanan, namun gagal untuk mengekalkan konsistensi sehingga wisel penamat perlawanan menyebabkan mereka dibolosi.

Jurulatih dari Australia tu merasakan tiada guna untuk meratapi kekalahan kelmarin dan fokus utama adalah memanfaatkan tempoh persediaan yang ada untuk pamer kebangkitan pada perlawanan kedua.
“Lupakan apa yang jadi dan kita perlu melihat kepada perlawanan Isnin ini. Kami juga tiada sebarang kecederaan serius dan perkara utama adalah pemain perlu belajar daripada apa yang sudah berlaku.
“Inilah proses pembelajaran buat pemain. Kami perlu berlatih dengan lebih baik lagi untuk bina keyakinan pemain seterusnya cuba dapatkan keputusan baik untuk layak ke separuh akhir,” katanya.


“Tunggu 15 minit seperti diarahkan”
Oleh KOSMO!

20 Februari 2022, 2:28 pm
PETALING JAYA – Kes harian Covid-19 yang semakin meningkat saban hari membuatkan orang ramai mengambil langkah berjaga-jaga di dalam usaha memutuskan rantaian serta melindungi diri daripada wabak tersebut
Orang ramai disaran bagi mendapatkan dos penggalak serta amalkan TRIIS iaitu Test (Uji), Report (Lapor), Isolate (Asing), dan Seek (Dapatkan) bagi mengekang penularan virus berbahaya itu.
Menerusi perkongsian thaqif_imtiazz di Twitter berkata, dia menasihati orang ramai yang melakukan ujian kendiri untuk menunggu selama 15 minit seperti diarahkan bagi mendapat keputusan yang lebih tepat.
“Saya ingin menyatakan amat penting untuk menunggu selama 15 minit seperti yang diarahkan sebelum melihat keputusan ujian kendiri tersebut,” ciapnya di Twitter.
Sementara itu, dia turut memuat naik dua gambar perbezaan keputusan ujian tersebut bagi dua masa berbeza iaitu seminit (negatif) dan 15 minit (positif) setelah melakukan ujian air liur.
Dalam pada itu, orang ramai turut berkongsi pengalaman yang hampir sama terjadi kepada mereka.

“Saya membuat ujian kendiri, tunggu selama 15 minit negatif tetapi saya tidak membuang test kit tersebut.
“Keesokan paginya, saya lihat ada satu garisan samar pada garis T (positif),” kata @Zielaa.
“Saya kena positif sebelum ini, baru sahaja titiskan air liur, terus letak tepi sebab yakin saya negatif, bila tengah makan lepas 10 minit tengok line samar-samar sebiji dalam gambar, terus pergi pusat, pusat cakap saya positif,” tulis @nadianadianne1.
Sementara itu, @pppiyya turut meninggalkan komen.
“Ya betul! Saya, tunggu selama 15 minit, ingat takde apa lah, jadi saya buang ke tong sampah.
Adik saya nak tengok keputusan ujian saya lakukan itu, namun selepas satu jam barulah double line keluar samar-samar (menandakan keputusan positif),” katanya. – KOSMO! ONLNE


Masih hidup – Shah Iskandar nafi meninggal dunia kemalangan
Oleh MOHAMMAD SHAHEMY AZMI

20 Februari 2022, 12:56 pm
PETALING JAYA – “Kepada yang cuba buat video tular saya meninggal dunia kerana kemalangan, tidak mengapa, saya maafkan”.
Ujar pelakon Shah Iskandar berhubung dakwaan yang tular dalam media sosial tentang dirinya apabila dikatakan meninggal dunia dalam satu kemalangan jalan raya.
Menerusi hantaran yang dimuat naik dalam Instagramnya, pemilik nama lengkap Shah Iskandar Mahfuz bersyukur kerana masih lagi bernyawa dan menafikan dirinya terlibat dalam kemalangan jalan raya.
“Ada lagi masih hidup. Alhamdulillah. Kepada yang cuba buat video tular saya meninggal dunia kerana kemalangan kereta atau motorsikal, tidak mengapa saya maafkan,” tulisnya.
Pada masa sama, pelakon kelahiran Singapura itu turut menasihati netizen supaya jangan terlalu percaya pada sesuatu berita tanpa mendapat kesahihannya.
“Lain kali periksa dahulu betuk atau tidak sebelum nak letak (kongsikan) dalam TikTok,” jelasnya.

TANGKAP layar penjelasan Shah Iskandar menafikan satu berita tular mendakwa dirinya telah meninggal dunia akibat kemalangan.
Hasil carian Kosmo! dalam internet mendapati, berita tentang ‘kematian’ Shah Iskandar sebenarnya melibatkan seorang pelajar berusia 17 tahun, Shah Iskandar Nor Haszemi yang memiliki nama sama seperti pelakon tersebut.
KERATAN laporan sebuah portal mengenai kematian pelajar berusia 17 tahun bernama Shah Iskandar pada tahun lalu.
Dalam kejadian yang berlaku pada November tahun lalu itu, Shah Iskandar maut dalam nahas membabitkan dua buah kenderaan di kilometer 24, Jalan Seremban – Kuala Pilah berdekatan Jalan Kampung Gedang Terachi, Negeri Sembilan.
Akibat daripada kemalangan tersebut, Shah Iskandar yang menunggang motosikal mengalami kecederaan parah di bahagian kepala dan meninggal dunia di tempat kejadian. – KOSMO! ONLINE


Britain tidak cukup tandas awam
Oleh Kosmo

20 Februari 2022, 1:00 pm
LONDON – Kerajaan Britain berdepan dengan satu krisis baharu apabila kewujudan tanda awam semakin merosot sejak lima tahun lalu, lapor akhbar Daily Star, kelmarin.
Menurut statistik terkini, sebanyak 2,500 tandas awam telah ditutup sejak tahun 2017.
Pengarah Urusan Persatuan Tandas British, Martin, berkata premis perniagaan mesti bersatu dan membuka kemudahan tandas mereka untuk kegunaan orang ramai.
Di bawah Skim Tandas Komuniti, majlis daerah membayar pub dan kafe malah gereja serta pusat kesihatan untuk membolehkan tandas mereka digunakan oleh individu bukan pelanggan.
“Banyak majlis daerah di seluruh negara cuba menjaga tandas sebaik mungkin dengan sumber yang sangat terhad.
“Kami risaukan keperluan masyarakat setempat yang keluar setiap hari untuk menguruskan aktiviti harian namun tidak disediakan tandas awam bagi kegunaan mereka,” jelas Martin.

Memandangkan pembiayaan kerajaan untuk tandas awam tidak dikuatkuasakan secara khusus, majlis daerah sedar tugas memastikannya dibuka hanyalah tanggungjawab moral.
Kos mengendalikan tandas boleh mencecah sehingga £15,000 (RM85,357) setiap tahun.
Dipercayai hanya 4,500 tandas awam di Britain pada 2018 berbanding 5,100 buah pada 2010.
“Kami telah kehilangan sekurang-kurangnya 50 peratus tandas awam.
“Kebanyakan daripadanya telah dijual, ditutup kerana tiada penyelenggaran atau dijual kepada bar dan kafe,”jelas Martin. – Agensi


Kekal berfesyen unik, Aina elak jadi mangsa parodi
Oleh NUR EMIRA SAIZALI

20 Februari 2022, 2:58 pm
PETALING JAYA – “Harap baju saya tidak menjadi bahan parodi lagi.”
Demikian respons penyanyi popular, Aina Abdul mengenai bisana yang bakal dipakainya pada pentas Anugerah Juara Lagu ke-36 (AJL36) pada 6 Mac lalu.
Katanya, baju yang dipakainya nanti akan menggambar tentang dua buah lagu yang bakal disampaikannya iaitu Sepi dan Nafas Cinta duet bersama Khai Bahar.
“Tentang pakaian, saya masih mengekalkan cara sendiri tetapi tidak akan lari daripada maksud lagu yang disampaikan.
“Namun, kalau boleh saya nak elakkan baju-baju saya dijadikan bahan parodi yang teruk seperti sebelum ini. Harap penonton seuka dengan dua persembahan saya nanti,” katanya.
Aina atau nama sebenarnya Nurul Aina Abdul Ghani, 29, berkata demikian pada sidang akhbar secara virtual AJL36 hari ini.

Berkongsi mengenai persiapannya menjelang AJL36, pelantun Semalam itu memberitahu dia tidak terlalu mengikut petua tetapi hanya memastikan diri mendapatkan rehat yang mencukupi.
“Sebenarnya saya bukan seorang yang terlalu menjaga pemakanan atau mengikut petua.
“Namun jika tarikh persembahan semakin hampir, saya akan mengelakkan daripada mengambil sebarang makanan yang boleh menjejaskan suara.
“Paling penting ialah keadaan mental perlu stabil dan sihat. Suara saya akan ikut mental, jika lemah, suara saya pun begitu,” katanya lagi.
Sebelum ini, busana yang dipakai Aina dalam beberapa persembahan pentasnya mendapat perhatian ramai sehingga dijadikan bahan parodi oleh netizen seperti plastik sampah dan tilam. – KOSMO! ONLINE


Ramalan cuaca signifikan bermula esok bagi tempoh 7 hari
Oleh FITRI HAZIM

20 Februari 2022, 2:31 pm
PETALING JAYA – Jabatan Meteorologi Malaysia (MetMalaysia) meramalkan cuaca signifikan bagi tempoh seminggu bermula esok hingga 27 Februari ini melibatkan beberapa negeri di semenanjung serta Sabah dan Sarawak.
MetMalaysia melalui Facebook rasminya hari ini berkata, ramalan tersebut adalah berdasarkan analisis model MET Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS).
Tambahnya, berdasarkan analisis yang dilakukan, luruan angin timuran dijangka memasuki rantau negara pada 21 Februari ini.
“Keadaan ini boleh menyebabkan peningkatan kelembapan yang berpontensi membawa hujan berterusan di negeri-negeri pantai timur Semenanjung, timur Sabah serta kawasan utara dan tengah Sarawak dalam tempoh 23 hingga 26 Februari ini.
“Pada masa yang sama, satu sistem cuaca tekanan rendah dijangka terbentuk di Laut China Selatan mulai 23 Februari ini dan dijangka bergerak ke arah perairan Pahang dan Terengganu.
“MetMalaysia telah mengeluarkan Amaran Angin Kencang dan Laut Bergelora (Kategori Pertama dan Kedua) untuk perkapalan di perairan Laut China Selatan berkuat kuasa sehingga 25 Februari,” katanya dalam satu kenyataan di sini hari ini.

Sementara itu, orang ramai dinasihatkan untuk sentiasa merujuk laman rasmi MetMalaysia untuk perkembangan cuaca terkini dan membuat semakan lokasi sekiranya disenaraikan dalam kategori amaran. – KOSMO! ONLINE


Hujan lebat, ribut petir di 10 negeri petang ini
Oleh FITRI HAZIM

20 Februari 2022, 2:55 pm
PETALING JAYA – Penduduk di sepuluh negeri dinasihatkan untuk terus berhati-hati dan mengambil langkah berjaga-jaga ekoran amaran hujan lebat serta ribut petir yang dijangka berlaku sehingga lewat petang hari ini.
Jabatan Meteorologi Malaysia (MetMalaysia) berkata, amaran ribut petir itu melibatkan negeri di Perlis, Kedah, Perak, Pahang, Selangor, Kuala Lumpur, Putrajaya dan Negeri Sembilan dijangka berlaku sehingga pukul 6 petang hari ini.
Menurut MetMalaysia, di Perlis, Selangor, Kuala Lumpur dan Putrajaya, kesemua kawasan bakal mengalami keadaan hujan lebat serta ribut petir.
“Di Kedah, melibatkan kawasan Kubang Pasu, Pokok Sena, Pendang, Sik dan Baling.
“Selain itu, di Perak, melibatkan kawasan Larut, Matang dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Mualim,” katanya di sini hari ini.
Sementara itu, di Pahang, kawasan bakal mengalami keadaan hujan lebat serta ribut petir dijangka berlaku di Tanah Tinggi Cameron, Jerantut, Kuantan, Pekan dan Rompin manakala di Negeri Sembilan ramalan sama melibatkan kawasan Jelebu, Seremban dan Port Dickson.

Manakala di Sarawak, kawasan yang terlibat adalah Sri Aman dan keadaan cuaca buruk juga diramal berlaku di Sabah, melibatkan kawasan Pedalaman (Keningau dan Tambunan), Pantai Barat (Papar, Putatan, Penampang, Kota Kinabalu, Tuaran dan Kota Belud) dan Kudat (Pitas dan Kudat).
“Cuaca buruk bagi negeri Sarawak dan Sabah di kawasan terlibat dijangka berlaku sehingga pukul 5 petang hari ini,” ujarnya.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – KOSMO! ONLINE


Masa buat Maguire sudah berakhir
Oleh Kosmo

20 Februari 2022, 12:00 pm
MANCHESTER – Legenda Manchester United, Paul Parker menggesa pengurus interim pasukan itu, Ralf Rangnick memberikan tanggungjawab sebagai ketua pasukan kepada pemain yang lebih dihormati.
Menurutnya, kapten ketika ini, Harry Maguire sudah tidak lagi relevan dan layak untuk menggalas tugas berkenaan ekoran sering menerima kritikan hebat ekoran aksinya yang dianggap cuai dan selalu mendatangkan bahaya kepada pintu gol pasukannya.
Laporan menyebut, timbul beberapa cerita mengenai Maguire yang ketika ini tercabar dengan kedudukannya sebagai ketua pasukan apabila bintang sensasi pasukan itu, Cristiano Ronaldo dilihat sebagai individu paling berpengaruh dalam bilik persalinan mereka.
“Saya tidak fikir Harry Maguire mampu untuk meneruskan tugasnya sebagai kapten Manchester United.
“Dia seharusnya lebih ‘sibuk’ untuk memikirkan mengenai prestasi dirinya sendiri berbanding cuba untuk mengemudi pasukan itu meraih kemenangan. Dia tiba di United dan dalam tempoh yang singkat diberikan tugas itu.
“Saya fikir menjadi seorang ketua pasukan United bukanlah dinilai daripada harga perpindahan, tetapi kemampuan untuk memimpin pasukan.

“Buat masa ini, saya menganggap David De Gea adalah individu yang paling layak. Dia telah banyak membantu United untuk berada di kedudukan mereka ketika ini,” katanya.
Parker turut berpendapat bahawa sudah tiba masanya untuk United memberikan kepercayaan kepada pemain pertahanan lain untuk beraksi berbanding terus menyenaraikan Maguire.
“Maguire tidak pernah menjadi pilihan saya dalam senarai pemain bek. Mereka memiliki Phil Jones yang masih mampu beraksi dengan baik. Begitu juga Victor Lindelof yang pada saya tidak mendapat layanan adil,” jelasnya. – AGENSI


Elon Musk derma 50 satelit buat Tonga
Oleh Kosmo

20 Februari 2022, 12:00 pm
NUKU’ALOFA, Tonga –  Kerajaan Tonga memaklumkan bahawa jutawan dan pengasas Tesla, Elon Musk telah menyumbangkan 50 terminal satelit kepada negara itu.
Sumbangan itu bagi membantu Kepulauan Pasifik yang musnah akibat tsunami bulan lalu memulihkan semula hubungan komunikasi dengan dunia luar.
Sistem telekomunikasi Tonga telah dihadkan hingga paras kritikal sejak 15 Januari apabila letusan gunung berapi yang ganas dan tsunami memutuskan kabel gentian optik bawah airnya.
“Syarikat Space X milik Musk menyediakan 50 terminal apertur sangat kecil (VSAT) dan kami sedang meneliti tentang cara untuk menggunakannya sebaik mungkin,” kata Perdana Menteri Tonga, Siaosi Sovaleni.
Negara itu juga sedang mempertimbangkan tawaran untuk meningkatkan kapasiti internet Tonga yang telah beroperasi pada jalur lebar yang sangat kecil sejak kabel terputus.
“Peningkatan kapasiti penggunaan internet juga sesuatu yang kami sedang pertimbangkan sekarang,” kata Sovaleni.

Kakitangan teknikal dari SpaceX dan Kerajaan Tonga kini sedang berusaha memasang peralatan tersebut untuk beroperasi mulai minggu depan.
Sovaleni berkata beliau menjangkakan pembaikan sementara akan siap awal minggu depan. – AFP